Restoran di Cyberjaya sedia perkhidmatan makan dalam kereta sepanjang PKP

Walaupun pelaksanaan Perintah Kawalan Pergerakan (PKP) bagi mengekang penularan Covid-19 sedikit sebanyak menjejaskan perniagaan makanan dan minuman, ia tidak menghalang sebuah restoran di Cyberjaya untuk menggunakan keadaan itu tampil dengan idea kreatif menyajikan makanan kepada pelanggannya.Menurut jurucakap restoran itu, sama seperti premis perniagaan makanan lain, Padi House turut terjejas teruk akibat pelaksanaan PKP yang dikuatkuasakan pada 13 Januari – menyaksikan penurunan sehingga 80% hasil jualan.Banyak restoran terpaksa gulung tikar atau terpaksa bergantung sepenuhnya kepada pendapatan hasil jualan bungkus dan perkhidmatan penghantaran, dua kaedah yang dibenarkan sehingga ke hari ini.Namun, Padi House nekad tampil dengan pendekatan berbeza untuk menarik pelanggan.“Kami melihat pengguna media sosial berkongsi gambar mereka makan di dalam kereta dengan menggunakan pelapik makanan khas yang berfungsi sebagai meja.“Oleh itu, kami fikir kami juga boleh guna kaedah sama, dan menyajikan makanan menggunakan pinggan dan kutleri sama seperti makan di restoran,” kata jurucakap itu kepada MalaysiaNow.Pelanggan hanya perlu memandu kenderaan ke pintu masuk, kemudian akan diberikan menu oleh pekerja.Sebaik sahaja MySejahtera diimbas, pesanan boleh dilakukan dan nombor akan diletakkan pada cermin depan kereta.Apabila pesanan siap, pelanggan akan diberikan meja khas bagi membolehkan mereka untuk menikmati hidangan dengan selesa di dalam kereta.Pelanggan hanya perlu membunyikan hon dan melambai kepada pekerja menandakan mereka selesai menjamu selera.Pekerja akan datang mengambil peralatan untuk dibersihkan dan dinyahkuman untuk kegunaan pelanggan seterusnya.Tambah jurucakap itu, idea ini diinspirasikan daripada cara syarikat penerbangan menghidang makanan yang dapat dilakukan dengan mudah dan cepat.Bagi Padi House pengalaman menjamu selera di dalam kereta bukan satu-satunya yang mereka ingin tawarkan kepada pengunjung.“Kami dalam perancangan menambah pengalaman menonton sambil menjamu selera supaya ia lebih menghiburkan dan tidak membosankan,” tambah jurucakap itu.Semalam kerajaan membenarkan restoran dan kedai makan menerima pelanggan dengan jumlah maksimum dua orang satu meja dengan penjarakan sosial satu meter setiap meja.PKP 2.0 yang dilaksanakan sekarang ini bakal tamat pada 18 Februari ini.


Tindakan Indonesia hentikan eksport CPO bakal jejaskan sektor pemprosesan tempatan, kata MPOB

Sektor pemprosesan tempatan bakal terjejas dengan rancangan Indonesia untuk menghentikan eksport minyak sawit mentah (CPO) ke pasaran luar sekiranya bahan mentah itu tidak mencukupi untuk diproses lanjut dalam negara.Presiden Indonesia Joko Widodo mengumumkan negara itu mahu menghentikan eksport minyak sawit secara mentah dan menggantikannya dengan produk yang telah siap diproses, antaranya kosmetik, marjerin dan biodiesel.Menurut Joko, Indonesia yang merupakan pengeksport CPO terbesar dunia harus berani mengambil langkah itu meskipun berdepan risiko tindakan oleh Pertubuhan Perdagangan Dunia (WTO).Ketua Pengarah Lembaga Minyak Sawit Mentah (MPOB), Ahmad Parveez Ghulam Kadir berkata, situasi itu dikhuatiri terjadi meskipun pengeluaran CPO Malaysia masih mampu menampung permintaan minyak sawit dari negara-negara pengimport.“Pada masa ini, lebih 70% produk sawit yang dieksport adalah dalam bentuk diproses.“Sekiranya pengeksportan dalam bentuk CPO meningkat bagi memenuhi permintaan dari negara-negara seperti India, China dan Kesatuan Eropah (EU), kadar penggunaan kapasiti tempatan bagi sektor kilang penapis dijangka akan terus menurun kerana memenuhi permintaan eksport CPO.“Jika ini berlaku, operasi kilang-kilang penapis akan terjejas termasuk permintaan ke atas produk sawit diproses,” katanya kepada MalaysiaNow.Parveez turut berkata keadaan ini boleh menjejaskan usaha kerajaan untuk memperkasa industri hiliran dan meningkatkan pendapatan melalui produk-produk bernilai tambah.MPOB menjangkakan penghasilan minyak sawit akan meningkat secara berkala dalam tempoh lima hingga 10 tahun.Penghasilan itu dijangka mencecah 22 juta tan pada 2025 dan meningkat kepada 25 juta tan pada 2030.Indonesia dan Malaysia merupakan pengeksport minyak sawit terbesar dan kedua terbesar dunia.Menurut data Statistica, penggunaan minyak sawit global dijangka meningkat dari 41 juta tan metrik pada 2008 kepada 77 juta tan metrik pada tahun ini.Penggunaan terbesar minyak sawit ialah dalam penyediaan makanan disusuli penggunaan industri dan kegunaan lain.Malaysia dan Indonesia juga berdepan tekanan dari EU yang menjalankan kempen negatif terhadap minyak sawit keluarannya.Pada 2019, bekas Perdana Menteri Dr Mahathir Mohamad mengugut untuk membeli jet dari China sekiranya EU meneruskan pengharaman minyak sawit dalam bentuk biodiesel.Ketika mengulas mengenai sama ada Malaysia wajar mengikut langkah yang sama, Parveez berkata ia perlu diteliti secara lanjut dengan pihak kementerian namun setakat MPOB tiada rancangan untuk menyekat eksport CPO ke pasaran luar.“Sebagai industri berorientasikan eksport, lebih kurang 85% daripada pengeluaran CPO negara adalah untuk pasaran eksport yang majoritinya dalam bentuk minyak sawit diproses.“Namun begitu, eksport CPO dilihat telah dan sedang menunjukkan trend peningkatan ekoran permintaan yang menggalakkan dari negara-negara pengimport, terutamanya India,” katanya.Parveez turut berkata, keperluan negara-negara pengimport utama CPO akan terjejas dan mengakibatkan bahan itu akan digantikan dengan minyak sayuran lain sekiranya Malaysia mengikuti langkah yang sama.“Ia akan merugikan industri sawit untuk jangka masa panjang.”Mengulas lanjut mengenai langkah Indonesia itu, beliau berkata sebilangan besar pemain industri Indonesia dijangka akan mendapat kebaikan daripada rancangan yang diumumkan Joko, terutama syarikat perladangan yang turut memiliki kilang pemprosesan dan pelumatan.Jelas beliau, ia bermakna pemain-pemain industri di negara itu mempunyai kawalan sepenuhnya terhadap jaringan pemasaran global.“Masih terlalu awal untuk menilai kebaikan dan keburukan langkah ini kepada Indonesia, namun ianya dijangka memberi kesan kepada pendapatan negara Indonesia kerana hasil kutipan cukai eksport dan levi akan terjejas.“Selain daripada itu, eksport ke negara-negara sektor perindustrian seperti India, China dan EU juga dijangka akan terkesan kerana mereka sememangnya memerlukan CPO sebagai bahan mentah,” katanya.Sementara itu, seorang pemain kanan industri dari Sarawak, Andrew Cheng berkata, tindakan Indonesia yang menggalakkan industri hiliran memberi nilai tambah dan diversifikasi produk akhir yang dieksport dan ia juga boleh digunakan  300 juta penduduk Indonesia tanpa perlu dieksport.“Kita membeli produk akhir CPO dari negara luar selepas kita menjual CPO.“Kos pelaburan industri hiliran dan penyediaan teknologi diperlukan untuk Malaysia,” katanya sekali gus mencadangkan agar pemain industri menyertai usahasama dengan negara luar yang boleh menyediakan kedua-dua perkara itu.Menurut Andrew, Malaysia perlu mencari jalan untuk menjana industri hiliran dan nilai tambah industri sawit, selain menambah baik strategi pemasaran bagi produk-produk bahan mentah tersebut memandangkan populasi Malaysia seramai 30 juta adalah jauh lebih kecil berbanding Indonesia.


Lebih 2 juta penduduk Ukraine jadi pelarian

Penduduk yang kini terdesak mula melarikan diri dari bandar Ukraine melalui beberapa koridor kemanusiaan yang dibuka oleh Rusia pada Selasa, menjadikan jumlah pelarian dari negara itu kini mencecah lebih dua juta orang.Bagaimanapun, Kyiv menyifatkan langkah baru Moscow yang membuka sempadannya sebagai satu strategi publisiti ketika Rusia melancarkan serangan di bandar Sumy sehingga menyebabkan 21 orang awam terkorban.Dalam pada itu, Pertubuhan Bangsa-Bangsa Bersatu (PBB) menggesa supaya mangsa yang melarikan diri dibenarkan untuk menuju ke mana-mana kawasan yang mereka pilih selepas laporan menunjukkan orang awam menjadi mangsa bedilan ketika mereka cuba meninggalkan kawasan konflik.Ketika ini, ribuan penduduk masih terperangkap di bandar itu dan kini berada dalam keadaan yang buruk.Perang terbaru di Eropah itu mencetuskan krisis pelarian terbesar di benua tersebut sejak Perang Dunia Kedua di mana setakat ini lebih dua juta orang meninggalkan Ukraine.Memberikan respons terhadap tindakan Rusia, Barat telah mengenakan sekatan ke atasnya sehingga menyebabkan impak besar ke atas ekonomi global. Walaupun tindakan sedemikian diambil, Barat dan Kesatuan Eropah (EU) masih gagal untuk menghalang Presiden Vladimir Putin daripada meneruskan serangannya.Rusia memberi amaran ia boleh menghentikan bekalan gas Eropah sebagai tindak balas terhadap sekatan yang dikenakan ke atasnya dan berkata sebarang larangan oleh sekutu Barat terhadap import minyak Rusia akan membawa “malapetaka”.Pada Selasa, Ukraine berkata hampir dua minggu perang tercetus, Rusia terus meningkatkan kerahan tentera dan peralatannya di sekitar zon konflik utama dalam usaha mengepung ibu negara itu.Presiden Ukraine Volodymyr Zelensky juga turut mengecam Barat kerana tidak menepati janji untuk melindungi negaranya daripada serangan Rusia.“Sudah 13 hari kami hanya mendengar janji, selama 13 hari kami diberitahu kami akan mendapat bantuan pertahanan udara, pesawat akan datang (ke sini),” kata Zelensky dalam siaran video di Telegram.“Tanggungjawab (terhadap nyawa yang gugur) ini juga turut terbeban pada mereka yang tidak mampu membuat keputusan di Barat selama 13 hari ini,” tambahnya.“Ia juga menjadi tanggungjawab kepada mereka yang tidak menyelamatkan ruang udara Ukraine daripada pembunuh Russia.”


Kes harian lepasi 4,900 jangkitan

Malaysia merekodkan kes baru sebanyak 4,965 menjadikan kes keseluruhan Covid-19 meningkat sebanyak 2,667,999 kes.4,817 pesakit juga direkodkan sembuh, menjadikan jumlah keseluruhan pesakit sembuh sebanyak 2,576,870.Dalam pada itu, kes yang memerlukan rawatan di unit rawatan rapi (ICU) adalah sebanyak 437 kes di mana 375 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 240 kes di mana 167 adalah kes Covid-19.Dari 4,965 kes harian yang dilaporkan pada hari ini, 96 kes (1.9%) adalah daripada Kategori Tiga, Empat, dan Lima, dan 4,869 kes (98.1%) lagi adalah terdiri daripada Kategori Satu dan Dua.


Ku Nan adakan majlis kahwin anak di pintu masuk mahkamah persekutuan

Tindakan pihak berkuasa Putrajaya membenarkan majlis peribadi diadakan di pintu masuk Istana Kehakiman yang menempatkan Mahkamah Persekutuan dan Mahkamah Rayuan menimbulkan persoalan.MalaysiaNow difahamkan, Perbadanan Putrajaya, pihak berkuasa yang bertanggungjawab terhadap pusat pentadbiran itu memberikan kebenaran kepada bekas menteri Wilayah Persekutuan untuk mengadakan majlis perkahwinan anak lelakinya.Majlis ini diadakan dua minggu selepas Tengku Adnan dilepaskan tanpa dibebaskan oleh Mahkamah Tinggu berhubung kes rasuah melibatkan RM1 juta.Suruhanjaya Pencegahan Rasuah Malaysia (SPRM) mengatakan ahli politik itu masih belum lagi dibebaskan dan terdapat perkembangan baru mengenai kes tersebut yang sudah pun dikemukakan pihak tertuduh berserta satu laporan dibuat.Bekas menteri Wilayah Persekutuan Tengku Adnan Tengku Mansor. Gambar: BernamaKad jemputan perkahwinan itu yang dilihat MalaysiaNow mengingatkan tetamu untuk berada dalam kenderaan kerana majlis perkahwinan ini berkonsepkan “pandu lalu”.Difahamkan tetamu diingatkan untuk terus berada dalam kenderaan dan tiada laluan untuk pejalan kaki.Konsep perkahwinan seperti ini mengikut prosedur operasi standard (SOP) ditetapkan kementerian kesihatan berhubung penjarakkan sosial kerana Putrajaya masih lagi dalam Perintah Kawalan Pergerakan Bersyarat (PKPB).Sumber memberitahu MalaysiaNow kebenaran diberikan kepada Tengku Adnan kerana beliau adalah ahli Parlimen Putrajaya selain perlu memastikan SOP diamalkan.MalaysiaNow masih menunggu respons daripada Perbadanan Putrajaya.


Mas Ermieyati dilantik sebagai pengerusi PAC

Ahli Parlimen Masjid Tanah Mas Ermieyati Samsudin dari Perikatan Nasional (PN) dilantik pengerusi Jawatankuasa Kira-Kira Wang Negara (PAC) untuk penggal Parlimen ke-15.
Bekas timbalan menteri di Jabatan Perdana Menteri itu menggantikan Wong Kah Wong yang mempengerusikan PAC itu sejak Ogos 2020.
Perkara itu diusulkan oleh Perdana Menteri Anwar Ibrahim dalam Dewan Rakyat hari ini.
Mas Ermieyati merupakan wanita kedua dilantik pengerusi PAC selepas Noraini Ahmad.
Sementara Ahli Parlimen Kluang Wong Shu Qi dari Pakatan Harapan (PH) dilantik menjadi naib pengerusi PAC.
Badan itu mempunyai antara enam hingga 12 anggota yang akan dilantik oleh jawatankuasa.
Ia bertujuan memeriksa peruntukan awam yang dibenarkan oleh Parlimen.


Mampukah Mahathir ulangi kemenangan 2018 dengan gerakan terbarunya?

Satu gagasan baru politik diperkenalkan awal minggu lalu oleh Dr Mahathir Mohamad dengan nama Gerakan Tanah Air yang menghimpunkan parti-parti Melayu kecil.
Gagasan baru itu adalah demi menentang Umno sekali gus menghentikan spekulasi satu lagi pakatan dalam politik negara.
Namun, persoalannya mampukah Mahathir mengulang kembali kemenangan Pilihan Raya Umum ke-14 (PRU14) seperti yang diraikan pada malam 9 Mei 2018?
Kemenangan penuh bergaya pada malam tersebut disebut-sebut oleh media di seluruh dunia dengan menamakan Mahathir sebagai faktor utama Putrajaya buat pertama kalinya ditawan oleh pembangkang.
Bagaimanapun penganalisis politik tempatan menjangkakan perjalanan sukar bagi gagasan politik baru pimpinan Mahathir untuk menawan Putrajaya pada PRU15 akan datang.
Setakat ini, gerakan tersebut melibatkan empat parti politik Melayu.
Ini termasuk Pejuang, Putra, Berjasa dan Iman bersama-sama dengan badan bukan kerajaan (NGO), ahli akademik dan ahli profesional perseorangan.
Penganalisis politik Azmil Tayeb dari Universiti Sains Malaysia (USM) berkata kewujudan gerakan tersebut tidak lebih daripada satu retorik dan usaha supaya mereka dilihat masih relevan dalam kalangan pengundi Melayu.
Katanya, parti-parti politik di dalam gerakan tersebut seperti Berjasa tidak mempunyai rekod yang baik dalam siri pilihan raya.
Malah, keberadaannya sekadar untuk meramaikan pihak dan komponen di dalam gabungan tersebut.
Dalam sidang media khas pada Khamis, Mahathir berkata penubuhan gerakan itu bermatlamat untuk melawan Umno yang disifakannya sudah menyeleweng dan bermotifkan wang ringgit.
Bagaimanapun, Azmil berkata ianya tetap sukar untuk menewaskan parti tersebut.
"Tapi boleh bertanding dengan lebih kompetitif terutama di Kedah, Terengganu dan Kelantan," katanya kepada MalaysiaNow.
Gerakan Tanah Air memberitahu sebanyak 120 kerusi akan dipertandingkan pada PRU15 tumpuan diberikan kepada kerusi-kerusi di kawasan Semenanjung Malaysia.
Lebih membimbangkan, kata Azmil, naratif perjuangan yang hanya melibatkan kaum Melayu mampu menjauhkan gerakan tersebut daripada para pengundi bukan Melayu.
Katanya, politik berasaskan perkauman hanya berkesan bagi sesetengah kelompok pengundi Melayu.
"Tetapi Gerakan Tanah Air harus bertanding (lawan) Umno, PAS, Bersatu yang sudah lama bertapak dan dikenali ramai.
"Dalam erti kata lain, Gerakan Tanah Air adalah usaha yang sia-sia."
Dalam pada itu, pemerhati politik dari Universiti Tasmania, Australia James Chin berkata Mahathir berkemungkinan berupaya mendapat sokongan peribadi disebabkan "branding"namanya sendiri.
Bagaimanapun, katanya, sokongan itu masih belum boleh diterjemah kepada parti Pejuang.
Menurut Chin, parti itu mempunyai satu masalah yang ketara iaitu tiada infrastruktur yang jelas untuk menjadikan ianya sebuah parti kebangsaan.
Ini menyebabkan, Gerakan Tanah Air sukar untuk menjadi sebahagian daripada pembuat perubahan pada PRU15 memandangkan semakin ramai orang menyedari kehadiran mereka terlalu kecil dan tidak penting.
Kedua, kata Chin, masalah Pejuang adalah tiada tokoh lain yang menjadi pemain utama dalam parti itu selain Mahathir dan anaknya, Mukhriz Mahathir.
"Apa yang Mahathir sedang lakukan sekarang adalah hanya untuk kekal relevan.
"Dan, dia mahu mengingatkan para penyokong bahawa dialah yang paling nasionalis Melayu. Itu sahaja," katanya.


Peguam Negara New York gesa sekatan baharu dikenakan terhadap Trump

Peguam negara New York memohon hakim untuk mengenakan sekatan ke atas bekas presiden Amerika Syarikat Donald Trump, anaknya, Trump Organization dan peguamnya berikutan maklum balas mereka terhadap tuntutan penipuan sivil berjumlah AS$250 juta (kira-kira RM1 bilion).
Tuntutan oleh Peguam Negara Letitia James pada September lalu menuduh defendan terlibat dalam skim sedekad untuk memanipulasi nilai aset dan nilai bersih Trump, bagi mendorong bank dan syarikat insurans menyediakan syarat yang lebih baik.
Pada 26 Januari, defendan memfailkan "jawapan" rasmi di mana, seperti yang sering berlaku dalam tindakan undang-undang yang sama, mereka menafikan atau mendakwa tidak mempunyai maklumat yang cukup berhubung berpuluh tuduhan substantif.
Dalam sepucuk surat kepada hakim Manhattan yang menyelia kes itu, Arthur Engoron, James berkata banyak jawapan adalah "terbukti palsu," remeh atau sebaliknya tidak wajar. Beliau berkata Trumps tidak boleh diberi kebebasan dan perlu dikenakan sekatan.
"Mahkamah sudah menegur defendan dan peguam mereka bagi meneruskan tuntutan undang-undang yang tidak mempunyai merit tetapi menggunakan budi bicaranya untuk tidak mengenakan sekatan sedemikian," menurut surat itu.
"Nampaknya perkara ini tidak diambil."
Peguam Trump tidak memberi maklum balas pada kadar segera berhubung aduan itu.
James berkata tindak balas tidak wajar itu termasuk bantahan Trump untuk dilabelkan sebagai "presiden tidak aktif" kepada Trump Organization semasa penggalnya di Rumah Putih, walaupun beliau menggunakan perihalan itu dalam akuan bersumpah Oktober 2021.
Anak perempuan Trump, Ivanka, dikritik oleh James kerana mengatakan beliau tidak tahu sama ada beliau ada bertemu dengan jurubank, atau boleh mengesahkan kandungan e-melnya sendiri.
James juga menolak hujah oleh Donald Trump dan anak lelakinya Donald Jr dan Eric bahawa beliau tidak mempunyai pendirian untuk mendakwa dan "bertindak bertentangan dengan norma tradisional" yang mentadbir pendakwa, dengan mengatakan Engoron menolak pertikaian bahawa beliau sedang ‘memburu’ ahli politik ."


Pemimpin Bersatu gesa wakil rakyat DAP mohon maaf, belajar hormat majlis

Wakil rakyat pembangkang terutama daripada DAP perlu ‘belajar’ menghormati majlis dan tidak bersikap kurang sopan terhadap pemimpin negara, kata Pengerusi Biro Agama Bersatu Shabudin Yahaya.Dalam kenyataan malam ini, beliau mendakwa beberapa wakil rakyat DAP mengganggu serta menjerit ketika Perdana Menteri Muhyiddin Yassin membacakan al-Fatihah kepada semua mangsa Covid-19 pada sidang khas Parlimen semalam.Shabudin berkata tindakan itu menunjukkan sikap sebenar pemimpin DAP berkenaan kerana mereka terus menjerit tanpa menghiraukan perdana menteri.“Mereka langsung tak menghormati perdana menteri yang menyeru agar semua ahli Dewan (Dewan Rakyat) bertafakur serta membaca al-Fatihah kepada mangsa Covid-19. Inilah perangai sebenar pemimpin DAP yang tak tahu nak hormati majlis,” katanya.Menurut Shabudin, Muhyiddin menyampaikan ucapan takziah kepada semua ahli keluarga mangsa Covid-19 ketika memulakan ucapannya pada sidang khas Parlimen hari ini, sebelum  berlakunya kekecohan.“Saya amat kesal dengan tindakan wakil rakyat DAP ini dan menggesa mereka memohon maaf kepada perdana menteri serta seluruh rakyat Malaysia. Tindakan mereka ini amat keterlaluan dan memalukan serta tidak boleh dibiarkan berlarutan,” katanya.


Korea Utara lancar tembakan tidak dikenali, kecam ‘dasar permusuhan’ AS

Korea Utara melepaskan tembakan yang tidak dapat dikenal pasti melepasi perairannya pada hari Selasa, kata tentera Korea Selatan ketika Pyongyang menggesa Amerika Syarikat (AS) dan Korea Selatan membatalkan “dasar permusuhan” mereka.Bagaimanapun, tentera Korea Selatan tidak memberikan perincian lebih lanjut mengenai kejadian tersebut, namun kementerian pertahanan Jepun mengatakan tembakan dari Korea Utara itu seperti peluru berpandu balistik.Pengumuman Korea Selatan tersebut dilakukan sebelum duta Korea Utara ke PBB mendesak AS untuk membatalkan dasar permusuhan terhadap Pyongyang, mengatakan tidak ada negara yang dapat menafikan haknya untuk mempertahankan wilayah dan menguji senjata.Korea Utara menuduh Seoul dan Washington mengamalkan prinsip “tidak adil,” mengatakan kedua-dua negara itu mengecam pembangunan senjata dalam negaranya namun meneruskan aktiviti ketenteraan mereka sendiri.Pada 15 September, Korea Utara dan Korea Selatan menguji peluru berpandu balistik yang jelas menunjukkan persaingan senjata antara kedua-dua negara selain cuba menyatakan kedua-dua pihak telah membangunkan senjata yang semakin canggih.Dalam pada itu, Washington mengecam ujian senjata Korea Utara yang disifatkan pakar sebagai ujian peledak nuklear daripada peluru berpandu.Washington berkata perbuatan Korea Utara itu adalah ancaman kepada negara jirannya.Namun ia tidak menyatakan kecaman terhadap ujian peluru berpandu balistik kapal selam (SLBM) yang dilancarkan Seoul.Sejak kecaman Washington dikeluarkan, Korea Utara telah mengeluarkan beberapa kenyataan yang mengatakan pihaknya bersedia untuk memulakan semula rundingan rentas Korea yang terhenti dan mempertimbangkan sebuah lagi sidang kemuncak bersama jika Korea Selatan membatalkan dasar permusuhannya terhadap Korea Utara.Komando Pasifik AS dan Jabatan Negara AS bagaimanapun tidak segera mengeluarkan kenyataan terhadap kesediaan Korea Utara tersebut.Pada Perhimpunan Agung PBB, wakil Korea Utara, Kim Song berkata bahawa negara itu hanya mempertahankan diri dan jika AS membatalkan dasar permusuhannya, negara itu akan “dengan sukarela ” menerima tawaran rundingan.“Namun, menurut penilaian kami, setakat ini tidak ada tanda AS akan benar-benar menarik balik dasar permusuhannya,” kata Kim.


AirAsia tidak pernah kompromi isu keselamatan

AirAsia menafikan kebimbangan yang ditimbulkan oleh sekumpulan penumpang mengenai isu keselamatan membabitkan penerbangan dari China ke Kuala Lumpur baru-baru ini.
Menurutnya insiden yang dipersoalkan itu ditangani "dengan pantas dan sewajarnya" malah syarikat penerbangan tambang murah itu tidak pernah berkompromi berkaitan isu keselamatan.
Ketua Pegawai Eksekutif AirAsia Malaysia Riad Asmat dalam satu kenyataan yang dikeluarkan berkata penerbangan AK117 dari Lapangan Terbang Antarabangsa Baiyun Guangzhou ke Kuala Lumpur pada 1 Mei memang dikehendaki berpatah balik.
Bagaimanapun, katanya ini disebabkan oleh isu teknikal yang dikenal pasti dalam penerbangan, sambil menambah ia bukan situasi kecemasan dan tiada insiden kekurangan oksigen berlaku.
"Kejadian itu disebabkan oleh unit teknikal berasingan yang perlu diperbetulkan sebelum sebarang pelarasan tekanan kabin boleh dibuat," tambahnya.
"Walaupun unit teknikal yang berasingan berkaitan dengan tekanan kabin, ia tidak menyebabkan kekurangan oksigen seperti yang dinyatakan. Kru penerbangan kami sangat terlatih dalam prosedur keselamatan dan keselamatan dan mengambil langkah yang sesuai untuk isu teknikal seperti ini.
"Berpatah balik ke Lapangan Terbang Antarabangsa Baiyun Guangzhou adalah perlu untuk membetulkan isu itu secepat mungkin."
Pada sidang media di klia2 semalam, para penumpang memberitahu mereka dimaklumkan bahawa pesawat itu perlu berpatah balik ke Guangzhou selepas berlepas kira-kira 30 minit kerana mengalami isu teknikal yang dikaitkan dengan tekanan udara.
Mereka juga berkata bahawa pesawat itu terpaksa berlegar di ruang udara China selama hampir dua jam untuk membakar bahan api sebelum dapat mendarat.
Sewaktu ditempatkan di sebuah hotel, penumpang kemudian dimaklumkan bahawa mereka akan menaiki semula pesawat yang sama, dan bagasi mereka terus dihantar ke Kuala Lumpur.
AirAsia berkata pembakaran bahan api adalah selaras dengan prosedur keselamatannya dan ia dilakukan di kawasan yang ditetapkan oleh pegawai kawalan trafik udara.
"Setelah mendarat, semua prosedur keselamatan yang diperlukan dipatuhi dan pembetulan isu teknikal telah dilakukan mengikut keperluan industri seperti yang diakui oleh pihak berkuasa.
"Memandangkan pesawat yang sama selamat untuk terbang, kami tidak perlu menukar pesawat lain," katanya.
AirAsia berkata penumpang diberikan bantuan yang diperlukan di lapangan terbang, termasuk penginapan dan baucar perjalanan, dan diberi pilihan untuk memindahkan penerbangan mereka secara percuma dalam tempoh 30 hari, menerima bayaran balik penuh, atau kredit penuh yang akan sah selama dua tahun.
“Kami ingin mengulangi bahawa industri penerbangan dikawal dengan sangat ketat untuk memastikan tahap keselamatan dan perlindungan tertinggi.
"AirAsia Malaysia juga mempunyai akreditasi Iosa, yang merupakan penanda aras global untuk memenuhi piawaian keselamatan dan integriti operasi pada setiap masa,” katanya.
"Kami memohon maaf atas kesulitan dan akan melakukan segala yang kami mampu untuk membawa semua orang ke destinasi mereka, sambil mengekalkan piawaian tertinggi keselamatan dan integriti operasi pada setiap masa.
"AirAsia juga ingin menggesa orang ramai supaya tidak membuat spekulasi atau menyebarkan maklumat tidak benar yang boleh menyebabkan kebimbangan orang ramai."


2 anggota polis antara 14 ditahan sertai parti liar di kondominium mewah

Dua anggota polis berpangkat lans koperal dan konstabel sokongan antara 14 individu ditahan polis dipercayai menyertai parti liar di sebuah kondominium mewah di Changkat Raja Chulan, Sabtu lepas.Ketua Jabatan Siasatan Jenayah Narkotik Kuala Lumpur Sahar Abd Latif berkata tujuh lelaki dan tujuh wanita berusia lingkungan 20 hingga 40 tahun ditahan dalam operasi pada 9.30 malam itu juga positif dadah jenis ketamin.Beliau berkata hasil pemeriksaan polis turut menjumpai dadah jenis ketamin seberat kira-kira 5.56 gram dianggarkan bernilai RM834.“Hasil semakan lanjut identiti pengunjung mendapati dua lelaki yang ditahan adalah anggota polis berpangkat lans koperal dan konstabel sokongan dari cawangan tugas am.“Penganjur parti liar itu adalah seorang lelaki berusia 39 tahun dan pengunjung dijemput hadir melalui panggilan telefon oleh penganjur di kondominium mewah yang disewa dengan harga RM220 sehari,” katanya dalam kenyataan semalam.Sahar berkata semua pengunjung telah dikenakan kompaun sebanyak RM4,000 setiap seorang kerana melanggar prosedur operasi standard (SOP) Pelan Pemulihan Negara (PPN).“Mereka turut disiasat di bawah Akta Dadah Berbahaya (ADB) 1952 melibatkan Seksyen 12(2) dan 15(1)(a) kerana memiliki dadah,” katanya.Beliau berkata pihaknya memberi amaran keras kepada orang ramai agar tidak terlibat sama ada secara langsung atau tidak langsung dalam aktiviti parti liar.“Pihak pengurusan hotel, servis apartment dan kondominium dimohon memberi kerjasama untuk menyalurkan maklumat berkaitan aktiviti ini. Orang ramai yang mempunyai sebarang maklumat mengenai aktiviti tidak bermoral ini boleh menyalurkannya dengan menghubungi Hotline Polis Kuala Lumpur di talian 03-2115 9999 atau menghubungi balai polis berdekatan,” katanya.


Peneroka di Tanjung Pasir tuntut hak pemilikan tanah

Peneroka di Kampung Tanjung Pasir, Selangor hari ini mendesak Menteri Besar Amirudin Shari bertemu dengan pihak mereka bagi menyelesaikan beberapa isu tanah yang tidak kunjung selesai sejak 40 tahun lalu.V Jayakumar yang mewakili peneroka di kawasan itu berkata mereka sudah bekerja di ladang kelapa sawit tersebut sejak tahun 1967, namun mereka masih tidak menerima sebarang geran pemilikan tanah.“Tiba-tiba, kami dengar ada dua syarikat swasta diberikan pajakan selama 21 tahun untuk 200 ekar tanah itu.“Syarikat-syarikat itu nanti akan turut kutip sewa daripada peneroka-peneroka di kawasan berdekatan, Perangsang, bila sekarang ini mereka sudah dapat pajakan tanah,” katanya semasa himpunan protes yang dianjurkan peneroka di Tanjung Jaya, Bestari Jaya hari ini.Jayakumar berkata pihak peneroka telah meminta geran tanah sejak tahun 2004, namun tidak ada sebarang susulan mengenainya.“Kami dah hantar surat kepada pejabat menteri besar tahun lalu, namun tak ada jawapan yang konkrit daripada mereka.“Kami tak faham apa yang cuba nak diberitahu pejabat menteri besar,” katanya yang turut menambah sepucuk surat terbaru telah dihantar pada April ini.Ketika ini, kira-kira 400 orang peneroka tinggal di Tanjung Pasir.Mereka berkata jalan raya di kawasan itu dibina oleh salah sebuah syarikat itu tujuh bulan lalu tanpa sebarang makluman.Ahli Parlimen Tanjung Karang Noh Omar yang turut hadir dalam himpunan bagi menuntut hak peneroka itu menggesa Suruhanjaya Pencegahan Rasuah Malaysia (SPRM) untuk menyiasat syarikat-syarikat tersebut.Beliau juga turut memaklumkan sebuah laporan polis juga telah dibuat pada 2019.“Kedua-dua syarikat tersebut memiliki alamat yang sama dan baru sahaja diasaskan pada Julai 2018.“Syarikat-syarikat tersebut diberikan pajakan dua bulan selepas ia mendapat kebenaran untuk tujuan pertanian, namun kami risau mereka nak lombong pasir,” katanya.


Wanita tanggal baju, tudung ketika berkomedi didenda RM8,000

Seorang wanita yang membuka tudung dan menanggalkan baju kurung ketika membuat persembahan di sebuah kelab komedi Crackhouse di Taman Tun Dr Ismail tahun lepas, didenda RM8,000 oleh Mahkamah Sesyen Kuala Lumpur, hari ini.
Hakim N Priscilla Hemamalini menjatuhkan hukuman itu selepas Siti Nuramira Abdullah, 27, mengaku bersalah atas pertuduhan pilihan iaitu dengan sengaja berniat melukakan perasaan agama orang lain dengan menyebut bahawa dia adalah seorang Islam telah menghafal 15 juzuk al-Quran dan kemudiannya bertindak membuka tudung serta menanggalkan baju kurung sewaktu persembahan di atas pentas.
Wanita itu dituduh melakukan kesalahan tersebut di Kelab Komedi Crackhouse di Taman Tun Dr Ismail di Kuala Lumpur pada 6 petang, 4 Jun 2022, mengikut Seksyen 298 Kanun Keseksaan yang membawa hukuman penjara maksimum setahun atau dengan denda atau kedua-duanya.
Mahkamah turut memerintahkan tertuduh dipenjara empat bulan sekiranya gagal membayar denda tersebut. Dia membayar denda itu.
Hari ini ditetapkan untuk sambung bicara bagi pemeriksaan balas peguam terhadap saksi pendakwaan pertama, Muhammad Asyraf Kamal Musthaffa, namun Timbalan Pendakwa Raya Abdul Malik Ayob memaklumkan kepada mahkamah pihak pendakwaan menawarkan pertuduhan pilihan di bawah Seksyen 298 Kanun Keseksaan terhadap tertuduh.
"Pendakwaan menawarkan pertuduhan pilihan berikutan Jabatan Peguam Negara (AGC) menerima representasi dikemukakan tertuduh pada 16 Mac lepas," kata Abdul Malik.
Beliau juga memohon supaya hukuman yang dikenakan terhadap tertuduh menggambarkan keseriusan kes, mengambil kira tindakan tertuduh mendapat perhatian umum.
"Tertuduh pada asalnya didakwa mengikut Seksyen 298A (1) (a) Kanun Keseksaan dan ditawarkan dengan pertuduhan pilihan mengikut Seksyen 298. Walaupun hukuman di bawah Seksyen 298 adalah lebih rendah, ia tidak bermaksud kesalahan yang dilakukan oleh tertuduh tidak serius.
"Malaysia adalah negara berbilang kaum dan agama, demi menjaga keharmonian negara tiada sesiapa wajar membuat perkara melukakan perasaan penganut agama dan mengganggu mana-mana agama. Tertuduh boleh membuat persembahan tanpa merujuk mana-mana agama kerana isu agama adalah tidak wajar dijadikan bahan lawak," katanya.
Peguam R. Sivaraj yang mewakili Siti Nuramira memohon hukuman denda ringan atas alasan anak guamnya tidak mempunyai rekod jenayah lampau.
“Pengakuan bersalah tertuduh hari ini menjimatkan masa dan kos mahkamah. Selepas anak guam saya dituduh di mahkamah, dia tidak pernah melakukan persembahan komedi atau apa-apa perkara berkaitan dengan kesalahan sebelum ini selain tidak mempunyai akaun media sosial dan menyepikan diri serta tidak mengundang sebarang kontroversi lain.
"Kes ini menjadi topik perbualan hangat ketika ia tular di media sosial tahun lepas. Ini menyebabkan perubahan drastik dalam gaya hidup tertuduh dari segi keperibadian, kesihatan mental dan hubungan sosialnya.
“Pengalaman dia ditangkap polis, ditahan reman di lokap serta dipenjara lebih kurang 10 hari juga memandai sebagai pengajaran kepada tertuduh," kata peguam itu dan memaklumkan anak guamnya telah insaf dan mohon maaf atas perbuatannya.


Kes harian masih bawah 1,300, 3 lagi terkorban

1,291 kes baru Covid-19 direkodkan semalam menjadikan jumlah keseluruhan sebanyak 4,857,508 kes.
Sebanyak 1,592 pesakit turut dilaporkan sembuh, menjadikan jumlah keseluruhan kes sembuh sebanyak 4,799,239.
Ketika ini, 21,863 kes aktif direkodkan di mana 20,897 atau 95.6% daripadanya menjalani kuarantin kendiri.
Tiada pesakit di pusat kuarantin sementara 920 (4.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 46 kes dan 22 daripadanya memerlukan bantuan alat pernafasan.
Tiga kematian dicatatkan menjadikan kes keseluruhan sebanyak 36,406 orang.


EP Borneo menang anugerah syarikat pembuatan mesra alam terbaik Asia Tenggara

EP Borneo Sdn Bhd yang terkenal menyediakan khidmat penyelesaian kerja-kerja kalis air mesra alam sekitar, pengendalian bahan tambahan binaan selain giat menjalankan projek bersama pemuliharaan warisan dunia memenangi anugerah syarikat pembuatan mesra alam sekitar terbaik Asia Tenggara oleh majalah Australia APAC Insider.Beroperasi di pelbagai negara, termasuk Australia, syarikat yang ditubuhkan pada 2005 itu memenangi anugerah Syarikat Pembuatan Mesra Alam Sekitar Terbaik Asia Tenggara 2021.Dalam sebuah kenyataan, Pengasas EP Borneo Hayden Clark berkata beliau  percaya anugerah tersebut menunjukkan kualiti produk, sistem dan perkhidmatan yang ditawarkannya.“EP Borneo telah bekerja dengan para pemilik rumah, syarikat SME, korporat multinasional dan jabatan kerajaan di banyak tempat, dari Timur Tengah hingga Indonesia” kata rakan niaga EP Borneo, Aurelia Harumal.Menurut Harumal, bahan-bahan yang digunakan dalam produk EP telah disahkan 100% terbiogradasi oleh USDA dan piawaian Kesatuan Eropah (EU) dan semua pertubuhan alam sekitar sedunia.Katanya, selain mempunyai kesan negatif sifar ke atas laluan air dan laut produk syarikat itu tidak mempunyai impak terhadap kehidupan tumbuhan dan tidak meninggalkan bahan sampingan buruk yang wujud bertahun-tahun lamanya.“Semua produk EP adalah berasaskan air, dengan kebanyakannya dibentuk menggunakan air hujan yang dikumpul melalui tangki kami. Produk EP juga tidak digunakan untuk ujian ke atas haiwan,” tambahnya.Menurut Harumal EP Borneo berusaha untuk memberikan penyelesaian mesra alam kepada industri yang sering dikaitkan dengan kerosakan alam sekitar.“Memandangkan Asia Tenggara adalah pasaran dunia yang sedang pesat membangun, keperluan bagi penyelesaian mesra alam sekitar dan pendidikan adalah amat penting bagi planet kita.”“Ketika bahan kimia sentiasa menyumbang kepada bencana alam sekitar, industri berat seperti pembinaan, minyak dan gas luar pesisir, malah pemilik rumah perlu mengubah minda untuk menyelamatkan planet ini,” katanya lagi.Pernah bekerjasama dengan syarikat-syarikat besar dunia seperti Petronas, Saudi Aramco, Mahindra, BHP, Shangrila Group dan Sim Leisure Group, EP Borneo juga turut terlibat dalam projek-projek arkitek yang memenangi anugerah termasuk pemenang Escape Pulau Pinang yang menerima anugerah Guinness World Records.


Isu penggubalan akta tangani pembaziran makanan antara agenda Dewan Rakyat

Keperluan mewujudkan akta bagi menangani isu pembaziran makanan yang berleluasa di dalam negara antara topik yang dijangka menjadi tumpuan di Dewan Rakyat hari ini.
Menurut Aturan Urusan Mesyuarat di laman sesawang Parlimen, persoalan itu diajukan Che Alias Hamid (PAS-Kemaman) kepada menteri perumahan dan kerajaan tempatan yang ingin tahu sama ada kementerian itu berhasrat mewujudkan akta berkenaan, semasa sesi pertanyaan bagi jawab lisan.
Anthony Loke (PH-Seremban) pula meminta menteri pengangkutan menyatakan sama ada Lapangan Terbang Pulau Tioman baru yang dicadangkan oleh sebuah syarikat swasta telah mendapat kelulusan dasar daripada kerajaan dan apakah projek tersebut berdaya saing serta memenuhi kriteria kelestarian alam sekitar.
Selain itu, Rohani Abdul Karim (GPS-Batang Lupar) meminta menteri perpaduan negara menyatakan bagaimanakah semangat bipartisan dapat dipupuk dan diamalkan dalam kalangan pemimpin negara berbilang fahaman.
Shahruddin Md Salleh (Pejuang-Sri Gading) pula dijangka meminta menteri sumber manusia menyatakan apakah solusi kementerian berkenaan dalam mengurangkan kadar pengangguran negara seperti paras pra pandemik Covid-19 pada kadar 3.5%.
Selesai sesi tersebut, persidangan Dewan Rakyat diteruskan dengan menyambung semula sesi perbahasan Rang Undang-Undang Kastam (Pindaan) 2022.
Persidangan Dewan Rakyat kali ini yang bermula pada 18 Julai lepas berlangsung selama 12 hari hingga Khamis (4 Ogos) ini.


BN gugurkan pengkritik Zahid sebagai calon PRU15

Ramai anggota Kabinet Perdana Menteri Ismail Sabri Yaakob dan pemimpin veteran Umno yang tidak bersekutu dengan Ahmad Zahid Hamidi digugurkan daripada mewakili Barisan Nasional untuk mempertahankan kerusi masing-masing pada Pilihan Raya Umum ke-15 (PRU15).
Mereka ialah Menteri Wilayah Persekutuan Shahidan Kassim, Menteri Komunikasi dan Multimedia Annuar Musa dan timbalannya Zahidi Zainul Abidin serta penyandang kerusi Parlimen Pasir Salak Tajuddin Abdul Rahman.
Selain itu penyandang kerusi Parlimen Kuala Kangsar yang juga Timbalan Menteri di Jabatan Perdana Menteri Mastura Mohd Yazid turut digugurkan.
Menteri Kesihatan Khairy Jamaluddin turut dikekalkan, namun dihantar bertanding di Sungai Buloh, yang dianggap bukan kerusi selamat untuk BN.
Di Perak, penyokong setia Zahid, Ashraf Wajdi Dusuki dipindahkan ke kubu Umno di Gerik, manakala seorang pendakwah bebas Kazim Elias akan bertanding di Larut, di mana beliau akan bertembung dengan Setiausaha Perikatan Nasional  Hamzah Zainudin
Di Tambun, Aminuddin Md Hanafiah akan bertembunga dengan calon Pakatan Harapan Anwar Ibrahim dan penyandangnya, Timbalan Presiden Bersatu Ahmad Faizal Azumu.
Di Selangor, pemimpin kontroversi Umno Jamal Yunos akan bertanding di Sungai Besar sementara Menteri Kewangan Tengku Zafrul Aziz akan bertanding di Kuala Selangor.
Sementara itu, Noh Omar, penyandang Tanjung Karang, telah digugurkan.
Di Kuala Lumpur, Johari Abdul Ghani dari Umno dijangka menentang Khalid Samad dari Amanah di Titiwangsa, manakala Ramlan Askolani akan menentang Fahmi Fadzil di Lembah Pantai.
Di Johor, Razali Ibrahim dari Umno dijangka menentang Pengerusi Perikatan Nasional Muhyiddin Yassin, manakala Mohd Helmi Abd Latif akan bertanding di Muar, di mana Presiden Muda Syed Saddiq Syed Abdul Rahman dijangka bertanding.
Calon BN bagi kerusi-kerusi Tanjung Karang, Jempol, Kuala Pilah dan Bandar Tun Razak masih dalam pertimbangan.
Berikut adalah calon BN yang diumumkan malam ini:1. Zahida Zarik Khan (Padang Besar)2. Fathul Bari Mat Jahya (Kangar)3. Rozabil Abd Rahman (Arau)4. Armishah Siraj (Langkawi)5. Othman Aziz (Jerlun)6. Hasmuni Hassan (Kubang Pasu)7. Mahdzir Khalid (Padang Terap)8. Noran Zamini Jamaluddin (Pokok Sena)9. Tan Chee Hiong (Alor Setar)10. Mashitah Ibrahim (Kuala Kedah) 11. Suraya Yaacob (Pendang)12. Jamil Khir Baharom (Jerai)13. Maizatulakmam Othman @ Ibrahim (Sik)14. Shaiful Hazizy Zainol Abidin (Merbok)15. Shahanim Mohamad Yusoff (Sungai Petani)16. Abdul Azeez Abdul Rahim (Baling)17. Sivaraj Chandran (Padang Serai)18. Muhar Hussain (Kulim Bandar Baharu)19. Mohd Hafiezulniezam Mohd Hasdin (Pengkalan Chepa)20. Rosmadi ismail (Kota Bharu)21. Ab Ghani Harun (Pasir Mas)22. Zulkarnain Yusoff (Rantau Panjang)23. Nurul Amal Mohd Fauzi (Kubang Kerian)24. Mohd Zain Yasim (Bachok)25. Marzuani Ardila Ariffin (Ketereh)26. Bakri @ Mohd Bakri Mustapha (Tanah Merah)27. Zawawi Othman (Pasir Puteh)28. Ahmad Jazlan Yaakub (Machang)29. Norwahida Patuan (Jeli)30. Mohamed Zulkepli Omar (Kuala Krai)31. Tengku Razaleigh Hamzah (Gua Musang)32. Nawi Mohamad (Besut)33. Abdul Rahman Mat Yasin (Setiu)34. Mohd Zubir Embong (Kuala Terengganu)35. Jasmira Othman (Marang)36. Rozi Mamat (Hulu Terengganu)37. Nurhisam Johari (Dungun)38. Ahmad Said (Kemaman)39. Reezal Merican Naina Merican (Kepala Batas)40. Muhamad Yusoff Mohd Noor (Tasek Gelugor)41. Tan Chuan Hong (Bagan)42. Mohd Zaidi Mohd Said (Permatang Pauh)43. Tan Yang Pang (Bukit Mertajam)44. Tan Lee Huat (Batu Kawan)45. Thanenthiran Ramankutty (Nibong Tebal)46. Razalif Mohamad Zain (Bukit Bendera)47. Tan Kim Nee (Tanjong)48. Loganathan Thoraisamy (Jelutong)49. Wong Chin Chong (Bukit Gelugor)50. Saw Yee Fung (Bayan Baru)51. Shah Headan Ayoob Hussain Shah (Balik Pulau)52. Asyraf Wajdi Dusuki (Gerik)53. Shamsul Anuar Nasarah (Lenggong)54. Mohammad Kazim Elias (Larut)55. Imran Mohd Yusof (Parit Buntar)56. Zul Helmi Ghazali (Bagan Serai)57. Mohammad Sollehin Mohamad Tajie (Bukit Gantang)58. Neow Choo Seong (Taiping)59. Mohd Arrif Abdul Majid (Padang Rengas)60. S Vigneswaran M Sanasee (Sungai Siput)61. Aminuddin Md Hanafiah (Tambun)62. Ng Kai Cheong (Ipoh Timur)63. Low Guo Nan (Ipoh Barat)64. Teoh Chin Chong (Batu Gajah)65. Maslin Sham Razman (Kuala Kangsar)66. Ding Siew Chee (Beruas)67. Mohd Nizar Zakaria (Parit)68. Lee Chee Leong (Kampar)69. Ting Zhao Song (Gopeng)70. M Saravanan (Tapah)71. Khairul Azwan Harun (Pasir Salak)72. Zambry Abd Kadir (Lumut)73. Ahmad Zahid Hamidi (Bagan Datuk)74. T Murugiah (Teluk Intan)75. Mah Hang Soon (Tanjong Malim)76. Ramli Mohd Nor (Cameron Highlands)77. Abdul Rahman Mohamad (Lipis)78. Chong Sin Woon (Raub)79. Mohd Zukarmi Abu Bakar (Jerantut)80. Quek Tai Seong (Indera Mahkota)81. Ab Hamid Mohd Nazahar (Kuantan)82. Mohd Shahar Abdullah (Paya Besar)83. Sh Mohmed Puzi Sh Ali (Pekan)84. Shahaniza Shamsuddin (Maran)85. Ismail Mohamed Said (Kuala Krau)86. Mohd Sharkar Shamsudin (Temerloh)87. Liow Tiong Lai (Bentong)88. Ismail Sabri Yaakob (Bera)89. Hasan Arifin (Rompin)90. Abd Rahman Bakri (Sabak Bernam)91. Jamal Md Yunos (Sungai Besar)92. Y Mohan (Hulu Selangor)93. Tengku Zafrul Tengku Abdul Aziz (Kuala Selangor)94. Chan Wun Hoong (Selayang)95. Megat Zulkarnain Omardin (Gombak)96. Ivone Low Yi Wen (Ampang)97. Leong Kok Wee (Pandan)98. Johan Abd Aziz (Hulu Langat)99. Hoh Hee Lee (Bangi)100. Syed Ibrahim Kader (Puchong)101. Kow Cheong Wei (Subang)102. Chew Hian Tat (Petaling Jaya)103. Tan Gim Tuan (Damansara)104. Khairy Jamaluddin (Sungai Buloh)105. Hizatul Isham Abdul Jalil (Shah Alam)106. Muhammad Noor Azman @ Noor Hizam (Kapar)107. Tee Hooi Ling (Klang)108. D Kajendran (Kota Raja)109. Mohana Muniandy Raman (Kuala Langat)110. Anuar Basiran (Sepang)111. A Kohilan Pillay (Batu)112. Mohd Shafei Abdullah (Wangsa Maju)113. Daniel Ling Sia Chin (Segambut)114. Izudin Ishak (Setiawangsa)115. Johari Abdul Ghani (Titiwangsa)116. Tan Teik Peng (Bukit Bintang)117. Ramlan Shaheah @ Askolani (Lembah Pantai)118. Lee Kah Hing (Seputeh)119. Chong Yew Chuan (Cheras)120. Chew Yin Keen (Bandar Tun Razak)121. Tengku Adnan Tengku Mansor (Putrajaya)122. Bashir Alias (Labuan)123. Jalaluddin Alias (Jelebu)124. Wong Yin Ting (Seremban)125. Ng Kian Nam (Rasah)126. Mohamad Hasan (Rembau)127. P Kamalanathan (Port Dickson)128. Mohd Isam Mohd Isa (Tampin)129. Abdul Hakim Abdul Wahid (Masjid Tanah)130. Shahril Sufian Hamdan (Alor Gajah)131. Lim Ban Hong (Tangga Batu)132. Mohd Ridhwan Mohd Ali (Hang Tuah Jaya)133. Kon Qi Yao (Kota Melaka)134. Roslan Ahmad (Jasin)135. M Ramasamy (Segamat)136. Md Salleheen Mohamad (Sekijang)137. Chua Tee Yong (Labis)138. Razali Ibrahim (Pagoh)139. Hamim Samuri (Ledang)140. Lee Ching Yong (Bakri)141. Mohd Helmy Abd Latif (Muar)142. Noraini Ahmad (Parit Sulong)143. Wee Ka Siong (Ayer Hitam)144. Mohd Lassim Burhan (Sri Gading)145. Ishak @ Mohd Farid Siraj (Batu Pahat)146. Hasni Mohammad (Simpang Renggam)147. Gan Ping Shou @ Gan Ping Sieu (Kluang)148. Hishammuddin Hussein (Sembrong)149. Abd Latif Bandi @ Nor Sebandi (Mersing)150. Manndzri Nasib (Tenggara)151. Mohamed Khaled Nordin (Kota Tinggi)152. Azalina Othman Said (Pengerang)153. Wong Siaw Ting (Temrau)154. Noor Azleen Ambros (Pasir Gudang)155. Johan Arifin Mohd Ropi (Johor Bahru)156. Nur Jazlan Mohamed (Pulai)157. Teoh Sew Hock (Iskandar Puteri)158. Chua Jian Boon (Kulai)159. Ahmad Maslan (Pontian)160. Wee Jeck Seng (Tanjong Piai)


45 lagi korban Covid, jumlah keseluruhan cecah 30,240

Sebanyak 45 lagi kematian akibat Covid-19 dilaporkan pada 26 November, menjadikan jumlah keseluruhan korban di seluruh negara sebanyak 30,240.Menurut data Github kementerian kesihatan, 10 atau 22.2% daripada kes dicatat semalam merupakan kematian sebelum tiba ke hospital (BID).Sabah dan Perak mencatatkan jumlah kematian tertinggi sebanyak lapan kes atau 17.8%.Ia diikuti Johor yang mencatat lima kematian atau 11.1%.Kelantan, Pahang, Selangor dan Kuala Lumpur melaporkan empat kematian, tiga kes di Terengganu dan Sarawak, dan satu kes di Perlis dan Negeri Sembilan.Tiada kes dicatatkan di Kedah, Melaka, Pulau Pinang, Putrajaya dan Labuan.Setakat semalam, 76.8% populasi negara telah lengkap divaksinasi.Menurut Menteri Kesihatan Khairy Jamaluddin, tiada kes kematian akibat suntikan vaksinasi Covid-19.Sebanyak 5,501 kes baru dilaporkan semalam, menjadikan jumlah keseluruhan kepada 2,614,480.


KKM mohon peruntukan kesihatan awam ditingkatkan 5% dari KDNK

Kementerian Kesihatan (KKM) memohon peruntukan perbelanjaan kesihatan awam ditingkatkan kepada 5% daripada Keluaran Dalam Negara Kasar (KDNK) bagi memastikan Malaysia mempunyai sistem kesihatan awam bertaraf dunia di masa hadapan.
Menterinya Khairy Jamaluddin berkata di negara yang berpendapatan sederhana tinggi, penanda aras peruntukan bagi perbelanjaan kesihatan awam adalah antara empat hingga 5% dari KDNK.
Namun Malaysia, katanya hanya memperuntukkan 2.59% dari KDNK untuk perbelanjaan kesihatan awam, sekali gus menyebabkan ramai mengeluh dan mengadu berhubung tempoh yang lama diperlukan bagi mendapatkan perkhidmatan seperti pengimejan resonans magnetik (MRI) atau imbasan tomografi berkomputer (CT) di hospital kerajaan.
“Saya tahu semua kementerian minta duit (peruntukan) daripada Yang Amat Berhormat (Perdana Menteri) dan semua sama penting, tetapi ada juga kementerian yang lebih penting daripada kementerian lain. Kementerian ini (KKM) adalah lebih penting daripada yang lain sebab tugas teras kita (KKM) adalah nyawa tentang hidup dan mati.
“Satu angka sahaja saya nak Yang Amat Berhormat (Perdana Menteri) ingat iaitu lima. Bukan RM5 bilion, bukan RM5 juta tetapi 5% dari KDNK negara kita,” katanya ketika berucap pada Persidangan Kemuncak Dasar Kesihatan 2022 hari ini.
Persidangan bertemakan “Masa Hadapan Perkhidmatan Kesihatan Melalui Pembangunan Kertas Putih Kesihatan” itu dirasmikan Perdana Menteri Ismail Sabri Yaakob
Sementara itu, Khairy berkata segala dasar dan program yang memberi manfaat jangka masa panjang kepada rakyat tidak pernah terjejas atau terganggu meskipun kerajaan di bawah kepimpinan Ismail berdepan berbagai spekulasi mengenai pilihan raya umum (PRU).
Ini kerana dalam tempoh setahun mentadbir, beliau berkata banyak pencapaian telah diraih oleh  pentadbiran perdana menteri termasuk kejayaan mengawal pandemik Covid-19 serta penggubalan beberapa undang-undang yang dilihat penting untuk generasi masa sekarang dan akan datang.
Penggubalan undang-undang itu antaranya berhubung Rang Undang-Undang Antigangguan Seksual 2021 (AGS 2021) yang baru diluluskan selepas lebih 10 tahun dirangka, serta RUU anti lompat parti yang dilihat bakal membawa kestabilan dan integriti dalam politik.
“Dalam bidang kesihatan pula, perdana menteri telah beri sokongan kepada saya untuk membawakan Rang Undang-Undang Kawalan Produk Tembakau dan Merokok 2022 serta kini turut memberi restu kepada KKM untuk membawakan satu Kertas Putih Kesihatan bagi mentransformasikan sistem kesihatan negara.
“Ini bermakna walaupun kita adalah kerajaan yang masanya tidak lama tetapi sebenarnya telah berjaya membawa pembaharuan jauh ke depan,” katanya.


Larangan 2 minggu perjalanan masuk keluar ke Melaka kelegaan buat sesetengah pimpinan Umno?

Pihak berkuasa dijangka bakal menghentikan pergerakan penduduk Melaka daripada memasuki negeri itu menjelang penamaan calon pada Isnin, menjadikannya sebagai satu masalah kepada beberapa ahli politik kanan yang perlu masuk ke negeri itu hari ini dan terpaksa berkampung di sana selama dua minggu untuk berkempen, MalaysiaNow difahamkan.Ia susulan garis panduan yang dikeluarkan kerajaan, di mana ia mengenakan 15 hari larangan keluar masuk berkuat kuasa hari ini terhadap sesiapa yang bukan pengundi berdaftar untuk memasuki negeri tersebut.Menurut garis panduan yang dikeluarkan jabatan kesihatan negeri itu akhir bulan lalu, larangan melakukan perjalanan tersebut bermula dua hari sebelum hari penamaan calon dan berakhir pada hari pengundian pada 20 November depan.Satu sumber rapat dengan beberapa pemimpin kanan Umno dan Bersatu berkata langkah tersebut berkesan untuk menyekat menteri dan pegawai kanan jabatan daripada turut menyertai kempen pilihan raya.“Anggota Kabinet terutama perdana menteri tidak akan boleh berkampung di sebuah negeri pada satu-satu masa kerana kerja mereka,” kata sumber kepada MalaysiaNow.Bagaimanapun, garis panduan tersebut membenarkan perjalanan kecemasan ke Melaka dengan kebenaran polis.Ia juga turut mengecualikan pengundi yang tidak divaksinasi dari luar Melaka yang bakal mengundi pada 20 November, walaupun kumpulan tersebut mendapat kebenaran istimewa, namun ia tetap dihadkan bagi sehari sebelum dan sehari selepas mengundi.Bagaimanapun, sumber Umno tersebut berkata sebahagian ahli politik kanan sedang mencari jalan untuk mengelak sekatan-sekatan tersebut namun katanya ada juga dalam kalangan mereka yang “senyap-senyap gembira dengannya”.“Ada juga yang sudahpun berspekulasi bahawa garis panduan tersebut adalah satu kelegaan yang sangat disenangi bagi sebahagian pemimpin kanan Umno yang tidak selesa untuk menyertai kempen parti mereka kerana meletakkan situasi bercanggah dengan pemimpin Bersatu,” tambahnya.Terdahulu, MalaysiaNow melaporkan dilema yang dihadapi Perdana Menteri Ismail Sabri Yaakob tentang apakah beliau harus hadir di Melaka sepanjang tempoh kempen pilihan raya.Ismail yang perlu mematuhi Presiden Umno Ahmad Zahid Hamidi turut dilaporkan menghadapi tekanan untuk turut menyertai kempen.Seorang sumber dalaman Umno Pahang memaklumkan kepada MalaysiaNow perkara itu akan memdatangkan masalah kepada Ismail memandangkan Umno dilihat bakal bertembung dengan Bersatu dan PAS yang bakal bertanding di bawah logo Perikatan Nasional (PN).Ismail menduduki jawatan utama pentadbiran negara pada Ogos selepas Muhyiddin yang merupakan pengerusi PN merangkap presiden Bersatu membawa sokongan 50 ahli Parlimen daripada gabungan tersebut.Zahid yang mengetuai kempen untuk menggulingkan Muhyiddin selepas gagal mendapatkan bantuan pemimpin Bersatu itu berhubung kes jenayahnya bertegas agar Umno tidak bekerjasama dengan Bersatu dalam pilihan raya negeri walaupun mendapat tentangan ketua-ketua Umno Bahagian Melaka.Situasi tersebut semakin buruk bagi Umno selepas PAS yang merupakan sekutunya dalam Muafakat Nasional bakal bertanding di bawah logo PN.


Parlimen Jepun pecat selebriti YouTube kerana tidak pernah hadir persidangan

Selebriti YouTube terkenal yang dilantik sebagi wakil rakyat menjadi ahli Parlimen pertama dipecat dalam sejarah 70 tahun Parlimen Jepun hari ini kerana gagal menghadirkan diri ke persidangan walaupun sekali sejak pilihan raya Julai tahun lalu.
Yoshikazu Higashitani, yang dikenali dengan nama panggilan GaaSyy, diarah memohon maaf atas ketidakhadirannya selama berbulan-bulan sejak awal Mac.
Namun ahli parlimen itu, merupakan salah seorang daripada dua perwakilan termasuk Seijika Joshi 48, atau "Gadis Politik 48", yang tidak menghadiri sesi parlimen tersebut.
Higashitani, 51, tidak menjejakkan kaki ke Dewan Kaunselor sejak pilihan raya pada Julai 2022, walaupun secara dasarnya ahli Parlimen perlu hadir.
Bekas ahli perniagaan dan selebriti YouTube itu sebaliknya kekal berada di rumahnya di Dubai, mendakwa beliau mungkin ditangkap jika pulang ke Jepun.
Higashitani dilaporkan berdepan soal siasat atas dakwaan fitnah.
Dewan tertinggi Jepun itu memutuskan pada hari Selasa untuk memecatnya daripada Parlimen.
Tindakan itu dibuat secara rasmi pada Rabu – menjadikannya ahli Parlimen Jepun pertama yang dibuang sejak 1951, lapor media tempatan.
Higashitani akan digantikan oleh ahli partinya yang lain.
Parti tunggal Seijika Joshi berkempen untuk perubahan kepada penyiar awam Jepun dan sebelum ini dikenali sebagai Parti NHK.


Gegaran dijangka berlaku 2 hari lagi selepas gempa di Indonesia

Jabatan Meteorologi Malaysia (MetMalaysia) memberi amaran gegaran susulan mungkin akan berlaku di Malaysia dalam masa dua hari akan datang susulan gempa bumi yang melanda pantai barat pulau Sumatera, Indonesia hari ini.Ketika dihubungi MalaysiaNow, jurucakap MetMalaysia berkata gempa hari ini menyebabkan 20 gegaran susulan pelbagai magnitud setakat tengah hari.Gempa bumi pertama berukuran 6.2 pada skala Richter berlaku pada pukul 9.39 pagi tadi mencecah kedalaman sejauh 10km.Pihak berkuasa Indonesia berkata pusat gempa itu berada di kawasan darat dan tidak memberi ancaman tsunami. Kenyataan Indonesia turut disahkan MetMalaysia, mengatakan tiada amaran tsunami dikeluarkan.Bagaimanapun, gegaran daripada gempa itu dirasai di beberapa wilayah jiran termasuk Riau, Sumatera Utara, Singapura dan enam negeri iaitu Selangor, Perak, Negeri Sembilan, Melaka.Pada pukul 12.02 tengah hari tadi, gempa bumi kedua berlaku di Sumatera menyebabkan beberapa gegaran dirasai di Lembah Klang.MetMalaysia menasihatkan orang ramai supaya mencari tempat perlindungan dan keluar dari bangunan jika merasai gegaran gempa.


India wajibkan ujian untuk eksport sirap ubat batuk selepas kematian di luar negara

India akan membenarkan pengeksportan sirap ubat batuk hanya selepas sampel diuji di makmal kerajaan, demikian menurut satu notis kerajaan hari ini.
Arahan mewajibkan pengujian sampel itu susulan kematian puluhan kanak-kanak Gambia dan Uzbekistan disebabkan sirap ubat batuk buatan India.
Menurut notis bertarikh 22 Mei yang dikongsi oleh Kementerian Kesihatan itu, mana-mana sirap batuk mesti mempunyai sijil analisis yang dikeluarkan oleh makmal kerajaan sebelum ia dieksport, berkuat kuasa 1 Jun.
"Sirap ubat batuk dibenarkan untuk dieksport tertakluk kepada sampel eksport diuji dan pengeluaran sijil analisis," menurut notis yang dikeluarkan oleh Kementerian Perdagangan.
Sirap batuk buatan India dikaitkan dengan kematian 70 kanak-kanak di Gambia dan 19 di Uzbekistan tahun lepas, sekali gus menjejaskan imej industri farmaseutikal negara itu yang bernilai AS$41 bilion (kira-kira RM187 bilion).
Reuters melaporkan minggu lalu bahawa India sedang mempertimbangkan perubahan kepada dasar industri farmaseutikalnya, termasuk peningkatan ujian sirap ubat batuk serta bahan mentah untuk ubat.


Mesyuarat Kabinet akan bincang PRU15 pada Rabu, kata PM

Perdana Menteri Ismail Sabri Yaakob berkata perkara berkaitan Pilihan Raya Umum ke-15 (PRU15) akan dibincangkan dalam mesyuarat Kabinet pada Rabu ini, selain perkembangan ekonomi negara.
Beliau berkata memandangkan Rabu ini terdapat mesyuarat Kabinet sebelum beliau berlepas ke New York, Amerika Syarikat bagi menghadiri Perhimpunan Agung Pertubuhan Bangsa-Bangsa Bersatu (UNGA), mungkin perbincangan berkaitan PRU15 itu dengan Kabinet boleh diadakan terlebih dahulu sebelum pertemuan "top five" Umno bagi membincangkan perihal PRU15.
Ismail berkata Mesyuarat Kabinet mempunyai wakil pelbagai parti termasuk Umno, Gabungan Parti Sarawak (GPS) dan Bersatu bagi membolehkan hal berkaitan PRU15 dibincangkan.
“Kabinet ada wakil parti Bersatu, GPS dan Umno, kita akan bawa (hal PRU) dalam (mesyuarat) Kabinet,” katanya ketika ditanya media adakah perkara berkaitan PRU akan dibincangkan dalam mesyuarat Kabinet, selepas melancarkan Dasar Tenaga Negara 2022-2040 hari ini.
Mengikut Perkara 40 (1) Perlembagaan Persekutuan, Yang di-Pertuan Agong hendaklah bertindak mengikut nasihat jemaah menteri atau nasihat seseorang menteri yang bertindak di bawah kuasa am jemaah menteri, kecuali sebagaimana yang diperuntukkan selainnya oleh Perlembagaan itu.
Ismail berkata beliau masih belum mengadakan pertemuan dengan top five Umno bagi membincangkan hal berkaitan PRU15.
“Dari segi PRU, waktu perhimpunan Barisan Nasional saya ada sebut PRU akan diadakan dalam waktu terdekat… beri masa dan tunggulah sehingga saya jumpa top five dan presiden Umno,” katanya.
Top five merujuk kepada Presiden Umno Ahmad Zahid Hamidi, Timbalan Presiden Mohamad Hasan serta tiga Naib Presiden iaitu Mohamed Khaled Nordin, Mahdzir Khalid dan Ismail sendiri.
Ditanya bila pertemuan dengan top five akan dilakukan, Ismail Sabri berkata kebiasaanya pertemuan itu akan dibuat sebelum Mesyuarat Majlis Tertinggi (MT) Umno pada 30 September ini.
“Biasanya kalau MT malam, petang itu top five dan biro politik sekali tetapi saya belum dapat tarikh lagi tetapi MT telah ada tarikh iaitu 30 September malam. Mungkin petang itu kita akan bincang,” katanya.
Sabtu lepas, Ismail pada Majlis Pelancaran Jentera Pemuda BN berkata tarikh pembubaran Parlimen akan diumumkan tidak lama lagi, untuk memberi laluan kepada PRU15.
Mengenai kenyataan bekas perdana menteri Muhyiddin Yassin yang meminta PRU diadakan segera jika perdana menteri gagal menguruskan ekonomi negara, Ismail berkata kerajaan mempunyai Menteri Di Jabatan Perdana Menteri (Ekonomi) Mustapa Mohamed untuk menjaga hal ehwal ekonomi.
“Dari segi ekonomi, Mustapa ada dengan saya yang uruskan ekonomi, kita juga ada Majlis Pemulihan Negara (MPN) dipengerusikan Muhyiddin. Jadi tanggungjawab ini tanggungjawab bersama… kalau gagal bermakna semua gagal… MPN pun gagal,” katanya.
Terdahulu, Muhyiddin dalam catatan di Facebook miliknya berkata jika Ismail terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baru yang lebih cekap, prihatin dan bebas rasuah dapat dipilih oleh rakyat.


Umno kemuka secara bertulis syarat baru bersama PN

Syarat baharu diusulkan Umno bagi meneruskan kerjasama politik dengan kerajaan Perikatan Nasional (PN) dilakukan bagi tujuan penambahbaikan hubungan dan persefahaman politik dalam gabungan berkenaan, kata Setiausaha Agung Umno Ahmad Maslan.Menyifatkan pandangan yang menyatakan syarat baru itu bersifat ugutan adalah pandangan individu, beliau menegaskan syarat itu hanya bagi menjelaskan pendirian Umno.Ahmad berkata usul itu telah dinyatakan dalam mesyuarat menerusi sidang video antara beliau dan Bendahari Umno Tengku Adnan Tengku Mansor bersama Perdana Menteri Muhyiddin Yassin yang juga Pengerusi PN, pada Rabu.Hasrat itu juga akan disampaikan secara bertulis dalam surat kepada Muhyiddin, katanya.“Perdana Menteri menerusi Hamzah Zainudin (Setiausaha Agung PN), meminta kami menghantar surat kepada beliau selaku Pengerusi PN. Apa yang dibincangkan dalam sidang video itu… saya minta maaf, saya tidak boleh nyatakan pada masa ini, biarlah Presiden (Umno Ahmad Zahid Hamidi) umumkan bila sesuai,” ketika ditemui pemberita selepas menyampaikan bantuan kepada mahasiswa kawasan Pontian, di sini hari ini.Ahmad berkata kedudukan Umno sebagai parti terbesar yang mempunyai bilangan ahli Parlimen terbanyak dalam kerjasama politik PN, perlu dihormati.Hasrat itu juga akan disampaikan secara bertulis dalam surat kepada Muhyiddin, katanya.“Sebab itu, saya senaraikan (bilangan kerusi)… kadang-kadang ada yang lupa tentang kerusi. Mereka sikit kerusi tetapi mereka ingat banyak kerusi, sebab itu saya ingatkan fakta politik kerana politik is a game of numbers… siapa yang banyak kerusi lebih berhak dan sepatutnya diberikan tempat, diberikan rundingan lebih baik daripada apa yang ada sekarang, jadi itu yang kita ingin nyatakan dalam perundingan baharu ini,” katanya.Mengenai tindakan yang akan dilakukan sekiranya syarat baharu itu ditolak, beliau berkata tindakan selanjutnya akan ditentukan menerusi perbincangan bersama ahli-ahli Majlis Tertinggi Umno, dengan keutamaan keputusan adalah untuk rakyat dan kepentingan parti.Pada Selasa, Umno dalam mesyuarat Biro Politik parti itu meletakkan syarat baharu untuk meneruskan kerjasama politik dengan kerajaan PN.


Azmin yakin rakaman ‘perbualan telefon’ Anwar, Zahid sahih

Bekas timbalan presiden PKR Mohamed Azmin Ali hari ini secara terbuka mengesahkan sekali gus meyakini rakaman perbualan telefon membincangkan Perhimpunan Agung Umno antara dua individu yang bocor baru-baru ini adalah Anwar Ibrahim dan Ahmad Zahid Hamidi.“Saya sebagai pegawai yang telah berkhidmat dengan beliau (Anwar) sekian lama dan merupakan setiausaha sulit beliau, saya yakin itu adalah rakaman yang sahih, yang akan dibuktikan melalui penyiasatan,” katanya ketika melawat sebuah masjid di kawasan Parlimennya, di Gombak.Sebelum ini, beberapa orang tokoh politik turut dilaporkan secara terbuka berkata mereka percaya bahawa audio perbualan yang merakamkan suara persis presiden Umno dan PKR tersebut adalah tulen.Semalam, Anwar dilaporkan mempersoalkan kalau pun klip audio tersebut tulen, ia bukanlah suatu jenayah.Dalam rakaman berdurasi empat minit didedahkan MalaysiaNow, suara seakan dua pemimpin parti politik itu didengar saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Dalam rakaman itu juga, Zahid didengar turut berterima kasih atas sokongan moral Anwar kepadanya.MalaysiaNow yang menerima rakaman tersebut melalui sumber yang dipercayai boleh mengesahkan suara-suara yang dirakam tersebut adalah tulen milik dua pemimpin parti ituKedua-dua pemimpin parti itu juga berkata akan menghantar pegawai masing-masing untuk melaporkan perkara kepada polis.Ketua Polis Negara Abdul Hamid Bador turut dilaporkan berkata mereka berdua akan dipanggil untuk membantu siasatan.Sebelum ini, bekas ketua Wanita PKR Zuraida Kamaruddin dan bekas setiausaha agung Umno Annuar Musa berkata mereka percaya suara di dalam klip video tersebut adalah milik Anwar dan Zahid.Azmin yang pernah menjadi orang kanan Anwar menyifatkan kandungan yang ada dalam rakaman perbualan tersebut adalah “pengkhianatan terbesar” yang dilakukan Anwar terhadap PKR dan parti-parti komponen Pakatan Harapan (PH).“Kita berharap kedua dua individu ini perlu jujur kepada sekurang-kurangnya kepada ahli parti masing-masing.“Saya kira ini merupakan pengkhianatan terbesar yang dilakukan oleh Anwar bukan sahaja kepada partinya sendiri tetapi juga kepada anggota komponen PH kerana secara sulit menjalankan rundingan dan perbincangan (dengan Zahid).”


30 masjid, 60 surau terjejas akibat banjir di Selangor

Jabatan Agama Islam Selangor (Jais) mengenal pasti 30 masjid, 60 surau dan 30 sekolah agama yang terjejas teruk akibat banjir dan mengalami kerosakan, serta memerlukan penyelenggaraan dan baik pulih segera, setakat 10 pagi tadi.Pengarah Jais Mohd Shahzihan Ahmad berkata hampir keseluruhan karpet masjid dan surau rosak, selain kelengkapan elektrik, sistem pembesar suara, sejadah, mashaf al-Quran, kitab dan bahan bacaan, perabut, alatan masjid, siling dan bumbung masjid perlu kepada kerja pembaikan agar dapat kembali berfungsi dengan segera.“Institusi sekolah agama di bawah seliaan jabatan ini juga menghadapi situasi sama. Jabatan ini menjangkakan angka masjid, surau dan sekolah terlibat akan menjadi lebih besar ekoran paras air di beberapa daerah seperti Kuala Langat dan Kuala Selangor mula naik sejak pertengahan malam tadi,” katanya dalam kenyataan hari ini.Justeru, beliau berkata jawatankuasa khas Jais peringkat negeri dan daerah ditubuhkan serta merta bagi menyelaras jenis dan bentuk bantuan kepada mangsa banjir melibatkan Majlis Agama Islam Selangor (MAIS), Lembaga Zakat Selangor (LZS), Yayasan Islam Darul Ehsan (YIDE) dan Teraju Ekonomi Asnaf (Teras).“Jawatankuasa bermesyuarat pagi tadi bersetuju untuk mengambil langkah segera menyalurkan pelbagai bentuk sumbangan mengikut skop dan jenis bantuan kepada mangsa di pusat pemindahan sementara (PPS) dan seterusnya di peringkat pasca bencana,” katanya.Mohd Shahzihan berkata jawatankuasa khas turut membuat keputusan menyalurkan bantuan kelengkapan 210 unit water jet bagi kemudahan masjid, surau dan sekolah, serta bantuan keperluan makanan basah di semua PPS di 36 masjid dan surau dari Tabung Infak Jariah Umat Islam Selangor (Tijari) berjumlah RM250,000.“Tijari, LZS dan Teras akan terus menyalurkan sumbangan makanan kering dan keperluan harian di PPS yang lain. Turut diputuskan ialah penyaluran bantuan kelengkapan pembersihan oleh Mais dan penggantian karpet masjid dan surau yang terjejas oleh LZS,” katanya.Beliau berkata bagi memastikan usaha penyelarasan bantuan dapat dilaksanakan dengan baik dan berkesan, bilik gerakan khas diwujudkan serta-merta dan akan beroperasi dari 8 pagi hingga 6 petang dan boleh dihubungi di talian 03-5514 3439 atau 03-5514 3761.Bilik gerakan itu akan memberi informasi terkini masjid, surau dan sekolah yang terjejas serta maklumat lain yang diperlukan oleh mana-mana pihak dari dalam dan luar Selangor, berhubung hasrat menyalurkan bantuan dan sumbangan kepada mangsa dan institusi terjejas banjir.


Hampir 170 mangsa banjir dipindahkan ke 3 PPS di Kedah

Tiga pusat pemindahan sementara (PPS) dibuka di Kedah malam tadi bagi menempatkan 167 mangsa yang terjejas akibat banjir di daerah Padang Terap dan Kubang Pasu.
Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah Mejar (PA) Muhammad Suhaimi Mohd Zain berkata kesemua mangsa yang terlibat terdiri dari 51 keluarga dari dua daerah berkenaan.
“Dua PPS telah dibuka di daerah Padang Terap pada pukul 11.46 malam iaitu di Sekolah Kebangsaan (SK) Tualak yang menempatkan 43 orang daripada 15 keluarga manakala di SK Perik pula 33 orang daripada lapan keluarga berlindung di situ
“Hujan berterusan sejak 5 petang semalam telah menyebabkan paras air Sungai Janing meningkat dan menyebakan tiga kampung terjejas iaitu Kampung Perik, Kampung Labi dan Kampung Bendang Raja,” katanya dalam satu kenyataan, hari ini.
Sementara itu, beliau berkata di daerah Kubang Pasu, satu PPS iaitu SK Binjai dibuka pada pukul 10.30 malam bagi menempatkan 91 orang daripada 28 keluarga dari Kampung Telok, Kampung Bendang Dalam dan Kampung Tanjung.


1MDB dibenarkan kemuka writ saman terhadap 6 pihak di luar negara

1Malaysia Development Berhad (1MDB) hari ini mendapat kebenaran daripada Mahkamah Tinggi untuk menyampaikan writ samannya terhadap enam pihak termasuk dua syarikat perbankan, di luar negara.Pesuruhjaya Kehakiman Quay Chew Soon membenarkan permohonan 1MDB untuk kebenaran menyerahkan writ saman itu kepada defendan yang berada di luar negara.Enam pihak itu ialah syarikat perbankan Coutts & Co Ltd dan J.P. Morgan (Switzerland) Ltd; dua syarikat yang diperbadankan di Arab Saudi iaitu Petrosaudi International Limited dan Petrosaudi Holdings (Cayman) Limited serta dua individu masing-masing warga Arab Saudi, Tarik Isam Ahmed Obaid (Tarik Obaid) dan warga Britain, Patrick Andrew Marc Mahony (Patrick Mahony).Kesemua pihak itu merupakan defendan kedua hingga ketujuh dalam tuntutan saman difailkan 1MDB bernilai AS$1.83 billion antaranya atas dakwaan melanggar kontrak, cuai dan melakukan konspirasi jenayah bagi penyelewengan dana 1MDB.Perkara itu disahkan oleh peguam dari Messrs. Rosli Dahlan Saravana Partnership semasa dihubungi Bernama hari ini.“Ya, kami sahkan bahawa hari ini ditetapkan untuk mendengar permohonan plaintif bagi kebenaran untuk menyampaikan notis writ di luar bidang kuasa terhadap defendan di luar negara.“Selepas mendengar hujah peguam plaintif, mahkamah mengeluarkan perintah yang membenarkan permohonan kami. Mahkamah turut menetapkan 8 November sebagai tarikh untuk pengurusan kes berikutnya,” kata peguam 1MDB itu selepas prosiding secara maya.Beliau menambah setakat hari ini defendan pertama Deutsche Bank (Malaysia) Bhd telah disampaikan writ saman itu.1MDB selaku plaintif secara ex parte telah menfailkan notis permohonan itu secara berasingan pada 27 Ogos lepas, untuk mengeluarkan dan menyampaikan writ saman serentak bagi penyampaian di luar bidang kuasa.Defendan pertama, Deutsche Bank, adalah pihak tempatan, dan Peraturan Mahkamah membenarkan permohonan dibuat terhadap defendan kedua hingga kelima walaupun mereka berada di luar Malaysia, antara lain di Zurich dan Geneva, Switzerland; Al Khobar di Arab Saudi dan Grand Cayman di Kepulauan Cayman, sementara defendan keenam Tarik Obaid adalah penduduk Al-Khobar, Arab Saudi, defendan ketujuh Patrick Mohany di London, Britain.Dalam permohonan itu plaintif turut memohon kebenaran untuk menyampaikan writ saman serentak terhadap semua defendan di mana sahaja mereka boleh ditemukan.Pada 7 Mei lepas, 1MDB memfailkan saman itu dengan menamakan Deutsche Bank (Malaysia) Bhd, Coutts & Co, J.P. Morgan (Switzerland), Petrosaudi International, Petrosaudi Holdings (Cayman), Tarik Obaid dan Patrick Mahony sebagai defendan pertama hingga ketujuh.Plaintif mendakwa kesemua defendan cuai, melanggar kontrak dan berkonspirasi untuk menipu 1MDB sehingga menyebabkan kerugian kepada syarikat berkenaan serta menjejaskan reputasi dan nama baik 1MDB.


Korea Utara lancar peluru berpandu balistik lagi, kata Seoul

Korea Utara melancarkan lagi ujian peluru berpandu balistik dari pantai timurnya, kata tentera Korea Selatan, hari ini.
Ini adalah pelancaran kedua Pyongyang dalam tiga hari dan yang pertama sejak Korea Selatan dan Amerika Syarikat (AS) memulakan latihan ketenteraan bersama terbesar mereka dalam tempoh lima tahun.
Washington dan Seoul meningkatkan kerjasama pertahanan dalam menghadapi ancaman ketenteraan dan nuklear yang semakin meningkat dari Korea Utara, yang sudah menjalankan beberapa siri ujian senjata terlarang itu dan semakin bersikap provokatif dalam beberapa bulan kebelakangan ini.
"Korea Utara melancarkan peluru berpandu balistik yang tidak dikenali ke arah Laut Timur," kata Ketua Turus Bersama dalam satu kenyataan, merujuk kepada perairan yang juga dikenali sebagai Laut Jepun.
Pelancaran itu dibuat hanya beberapa hari selepas Pyongyang melancarkan dua "peluru berpandu jelajah strategik" dari sebuah kapal selam dalam protes jelas terhadap latihan AS-Korea Selatan.
Dikenali sebagai Freedom Shield, latihan itu bermula Isnin dan akan berlangsung selama 10 hari sebagai sebahagian daripada usaha sekutu untuk menentang ancaman Korea Utara yang semakin meningkat.
Dalam satu langkah yang jarang berlaku, tentera Korea Selatan bulan ini mendedahkan bahawa unit pasukan khas sedang mengadakan latihan ketenteraan yang digelar "Teak Knife" – melibatkan simulasi serangan tepat ke atas kemudahan utama di Korea Utara – menjelang Freedom Shield.
Latihan itu memberi tumpuan kepada "persekitaran keselamatan yang berubah" akibat pencerobohan berganda Korea Utara, kata pasukan khas tersebut. \
Mereka akan "melibatkan prosedur masa perang untuk menangkis potensi serangan Korea Utara dan menjalankan kempen penstabilan di bahagian Utara", kata tentera Korea Selatan.
Ia menekankan bahawa latihan itu adalah "pertahanan berdasarkan rancangan operasi gabungan".
Akan tetapi Korea Utara melihat semua latihan itu sebagai latihan untuk pencerobohan dan berulang kali memberi amaran ia akan mengambil tindakan "luas biasa".


Bersatu beri mandat Muhyiddin bincang strategi hadapi PRU15 dengan parti lain

Majlis Pimpinan Tertinggi (MPT) Bersatu memberi mandat penuh kepada presidennya, Muhyiddin Yassin untuk membincangkan strategi parti bagi menghadapi Pilihan Raya Umum ke-15 (PRU15) akan datang bersama parti politik lain.Setiausaha Agung Bersatu Hamzah Zainudin berkata keputusan itu dibuat dalam mesyuarat yang dipengerusikan Muhyiddin pada 5 April.“MPT Bersatu membincangkan hal-hal berkenaan pengurusan parti, perkembangan politik tanah air dan keputusan Pilihan Raya Negeri (PRN) Johor 2022 yang diadakan pada 12 Mac lalu.“Sehubungan itu, MPT Bersatu memutuskan untuk memberikan mandat penuh kepada biro politik yang dipengerusikan oleh presiden untuk membincangkan strategi parti bagi menghadapi PRU yang akan datang bersama parti-parti politik lain,” katanya dalam satu kenyataan hari ini.Muhyiddin sebelum ini mengakui bertemu dengan beberapa pimpinan parti politik dalam kerajaan dan pembangkang bagi merintis hubungan kerjasama dalam PRU15 bagi menghalang kemaraan kleptokrat kembali berkuasa.Menurutnya, inisiatif tersebut adalah langkah awal untuk mendapatkan pandangan mereka dalam kerjasama tersebut.“Saya telah mengambil inisiatif untuk bertemu dengan pimpinan utama parti-parti politik dalam kerajaan dan pembangkang bagi merintis hubungan kerjasama dalam PRU15.“Mereka sependapat untuk sebolehnya mengelakkan pertembungan banyak penjuru dalam PRU15 bagi menghalang golongan kleptokrat dalam BN kembali berkuasa,” kata Muhyiddin.Antara pemimpin utama yang telah ditemui Muhyiddin termasuk Pengerusi Pejuang Dr Mahathir Mohamad dan Presiden PKR Anwar Ibrahim.


Isu hutang negara, bantuan gempa bumi antara tumpuan Dewan Rakyat hari ini

Kedudukan terkini jumlah hutang negara, bantuan Malaysia kepada kerajaan Turkiye dan Syria berikutan bencana gempa bumi serta isu kes rasuah antara tumpuan persidangan Dewan Rakyat, hari ini.
Berdasarkan Aturan Urusan Mesyuarat, soalan berkenaan akan dijawab oleh Perdana Menteri Anwar Ibrahim pada sesi Waktu Pertanyaan-Pertanyaan Menteri.
Bagi soalan berkaitan hutang negara yang dibangkitkan Wong Kah Woh (PH-Taiping), beliau turut meminta perdana menteri menyatakan punca kenaikan hutang negara setiap tahun serta usaha kerajaan menyelesaikannya.
Iskandar Dzulkarnain Abdul Khalid (PN-Kuala Kangsar) yang bertanyakan mengenai gempa bumi turut meminta perincian kos keseluruhan atur gerak anggota Pasukan Mencari Dan Menyelamat Khas Malaysia (SMART) yang dihantar ke kawasan bencana di Turkiye dan Syria.
Sementara itu, Lo Su Fui (GRS-Tawau) yang bertanyakan mengenai penyiasatan kes rasuah meminta perdana menteri menyatakan strategi penambahbaikan dan fokus utama kerajaan melalui Suruhanjaya Pencegahan Rasuah Malaysia (SPRM) untuk memastikan penyiasatan jenayah itu mendatangkan impak yang besar.
Semasa sesi Pertanyaan Bagi Jawab Lisan, Zahir Hassan (PH-Wangsa Maju) bertanyakan kepada Menteri Komunikasi dan Digital mengenai dasar jangka masa pendek, pertengahan dan panjang Kementerian terhadap aplikasi media sosial seperti TikTok yang disalah guna hingga menjejaskan perpaduan rakyat.
Rosol Wahid (PN-Hulu Terengganu) pula meminta Menteri Perdagangan Dalam Negeri dan Kos Sara Hidup menyatakan inisiatif yang dirangka di bawah Majlis Tindakan Sara Hidup Negara (NACCOL) dan perancangan jangka pendek, sederhana dan panjang kementerian itu untuk menangani bebanan kos sara hidup yang tinggi.
Selepas sesi soal jawab, perdana menteri dijadual membentangkan usul bagi menubuhkan jawatankuasa pemilih yang akan dipengerusikannya serta melantik enam ahli Parlimen lain.
Selain itu, turut dibentangkan ialah usul Menjunjung Kasih dan Perbahasan Titah Diraja yang akan menyaksikan ahli-ahli Dewan Rakyat akan mengambil bahagian dalam perbahasan usul.
Persidangan Dewan Rakyat kali ini berlangsung selama 29 hari sehingga 30 Mac ini.


Dr Mahathir sekali lagi tegaskan PRU15 belum sesuai diadakan dalam masa terdekat

Ahli Parlimen Langkawi Dr Mahathir Mohamad mengulangi pendiriannya bahawa Pilihan Raya Umum ke-15 (PRU15) masih belum sesuai diadakan dalam masa terdekat walaupun jumlah kes harian jangkitan Covid-19 dilihat semakin terkawal ketika ini.Menurut beliau, langkah berjaga-jaga perlu terus diambil bagi mengelakkan wabak itu kembali menular sehingga meningkatkan kembali jumlah kes jangkitan di negara ini.“Kita harus berjaga-jaga. Kita harus ingat apa berlaku ketika Pilihan Raya Negeri (PRN) Sabah. Pada masa itu jumlah kes (Covid-19 di negara ini) rendah tapi bila diadakan PRN Sabah ia menyebabkan berkembang penyakit ini.“Kes Covid-19 (kini dilihat) berkurangan tetapi kita perlu jaga juga, macam pakai pelitup muka itu perlu diteruskan dan tidak berkumpul terlalu dekat…, jika tidak angka itu (jumlah kes) akan meningkat semula,” katanya ketika ditemui pemberita pada majlis jamuan Hari Raya Parlimen Langkawi semalam.Bekas perdana menteri itu diminta mengulas sama ada PRU15 sesuai diadakan dalam masa terdekat berikutan kes harian jangkitan Covid-19 di negara ini semakin terkawal.Ketua Pengarah Kesihatan Dr Noor Hisham Abdullah dalam kenyataan semalam memaklumkan jumlah kumulatif kes Covid-19 di Malaysia kini adalah sebanyak 4,475,873 kes dengan 29,762 kes aktif.Mengulas lanjut, Dr Mahathir berkata pematuhan kepada prosedur operasi standard masih perlu dititikberatkan bagi mengelakkan peningkatan mendadak kes jangkitan Covid-19 di negara ini, selain risiko serangan varian baru wabak itu.


Presiden Singapura tolak beri pengampunan kepada Nagaenthran, hukuman mati diteruskan

Pihak berkuasa Singapura menolak satu lagi petisyen mewakili Nagaenthran K Dharmalingam, menyebabkan sebarang usaha undang-undang untuk merayu hukuman matinya kini menemui jalan buntu di republik itu.Setiausaha sulit presiden Singapura, Benny Lee berkata petisyen bertarikh 3 Disember 2021 tersebut tidak diluluskan.“Dengan ini dimaklumkan pendirian yang diambil seperti yang terkandung dalam surat bertarikh 1 Jun 2020 kekal tidak berubah,” katanya dalam surat kepada ibu Nagaenthran, Panchalai Supermaniam pada 31 Mac lalu – dua hari selepas Mahkamah Rayuan menolak permohonan Nagaenthran bagi meringankan hukuman mati yang dijatuhkan ke atasnya.“Berikutan itu, hukuman mati akan diteruskan.”Nagaenthran yang kini berusia 34 tahun ditahan pada 2009 kerana menyeludup sejumlah kecil heroin ke Singapura, sebuah negara yang mempunyai undang-undang paling keras di dunia berkait kesalahan dadah.Dia dijatuhkan hukuman mati pada tahun berikutnya.Penyokong Nagaenthran berkata banduan warga Malaysia yang mempunyai skor IQ 69 itu – membolehkannya diiktiraf sebagai orang kurang upaya (OKU) mental – dipaksa untuk melakukan jenayah tersebut.Nagaenthran dijadualkan menjalani hukuman gantung pada November tahun lalu.Pelaksanaan hukuman itu ke atas Nagaenthran mencetuskan kritikan ramai yang membangkitkan keadaannya sebagai OKU mental.Antara badan dan kenamaan yang mengkritik keputusan Singapura itu termasuk Kesatuan Eropah (EU) dan taikun syarikat penerbangan Britain, Richard Branson.Pemimpin kerajaan Malaysia termasuk Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut menulis surat kepada pihak berkuasa Singapura bagi merayu hukuman Nagaentran diringankan.Surat yang dikeluarkan pada 2020 yang dirujuk Lee tersebut menyatakan “selepas pertimbangan sewajarnya terhadap petisyen dan atas nasihat Kabinet”, Presiden Singapura Halimah Yacob memutuskan bahawa pelaksanaan hukuman mati Nagaentran perlu dikekalkan.Pada 29 Mac, Mahkamah Rayuan Singapura menolak rayuan banduan bilik akhir tersebut, selain turut menuduh proses diambil peguam Nagaenthran itu sebagai penyalahgunaan proses mahkamah.


Keluarga miskin berharap atap rumah tidak runtuh menjelang Tahun Baru Cina

Menjelang sambutan Tahun Baru Cina yang hanya tinggal beberapa hari sahaja lagi, sebuah keluarga di negeri terkaya Malaysia, Selangor hanya mampu berharap agar bumbung rumah usang yang didiami mereka tidak runtuh.Disebabkan ketua keluarganya yang tidak dapat bekerja selepas diserang angin ahmar tiga tahun lalu, Koo Yok Kion, 53, terpaksa mencari rezeki dengan pendapatan kecil sebagai pembantu dapur yang sudah pasti tidak mencukupi untuk membaiki bumbung rumah mereka yang hampir runtuh di Kampung Baru Ampang, Selangor.“Dinding kayu rosak dimakan anai-anai. Bumbung zink yang berkarat dengan sebahagian besarnya sudah tercabut dan berada dalam keadaan bahaya sejak bertahun-tahun lalu,” kata Koo kepada MalaysiaNow.“Keadaan jadi lebih teruk apabila hujan. Air semua akan masuk dalam rumah melalui celah-celah atap yang sudah runtuh ini.”Sebagai pembantu dapur Koo hanya memperolehi RM40 sehari dan perlu mengayuh basikal sejauh 5km.Tiga tahun lalu, suaminya Chin Kim Choy, 63, yang sebelum ini bekerja sebagai tukang kayu diserang angin ahmar.“Selepas saya kena strok saya tak boleh berjalan tanpa ini tongkat dan mata saya juga sudah tidak berapa nampak, mungkin juga sebab saya ada sakit jantung,” kata Chin kepada MalaysiaNow ketika berkunjung ke rumah keluarga ini.Pasangan ini mempunyai seorang anak lelaki Chin Kok Ming yang berusia 13 tahun.Koo dan Chin mengharapkan anaknya akan mempunyai masa depan yang lebih baik memandangkan Kok Ming berjaya mendapat semua A dalam peperiksaannya sebelum ini.Setiap hari, Chin dan anak lelakinya hanya mampu makan biskut pada waktu pagi dan tengah hari sementara menunggu Koo pulang dari bekerja.“Makan semua cukup. Kami sudah biasa hidup macam ini. Tapi saya rayu bantulah baiki bumbung rumah saya sebelum ia betul-betul runtuh,” kata Chin kepada MalaysiaNow.Untuk makan malam, tiga anak beranak ini akan makan lebihan makanan yang tidak habis dijual di tempat kerja Koo.Hanya satu bilik yang boleh digunakanRumah usang ini mempunyai empat buah bilik akan tetapi hanya satu yang boleh digunakan dan di situlah ketiga-tiga anak beranak ini tidur.“Tahun lepas anak saya kena demam denggi berdarah mungkin disebabkan nyamuk gigit, sebab pintu semua tak boleh tutup dan bumbung juga pecah macam ini.Chin Kim Choy bersama anaknya Chin Kok Ming, 13 di depan rumah mereka yang terletak di Kampung Baru Ampang, Selangor.“Saya sangat sedih lihat anak saya sakit. Tapi saya tidak mampu untuk baiki rumah ini. Gaji saya perlu bayar bil elektrik, air, dan beli ubat untuk suami saya,” katanya.Rumah yang merupakan peninggalan daripada mendiang ibu Chin yang tinggal di situ bersama lima adik beradik perempuannya sejak 60 tahun lalu, kini hanya menunggu masa runtuh.“Adik saya seorang sudah meninggal, manakala empat lagi perempuan semua sudah pindah bila rumah kami semakin teruk,” kata Chin sambil berlinang air matanya kerana gagal memainkan peranan sebagai ketua keluarga.Chin sangat risau bumbung rumahnya akan runtuh sekiranya hujan lebat dan angin kuat sehingga mencederakan isteri dan anaknya memandang sambutan Tahun Baru Cina tinggal beberapa hari lagi.“Saya tidak mahu bantuan lain. Kami masih boleh hidup seperti orang lain.“Makan semua cukup. Kami sudah biasa hidup macam ini. Tapi saya rayu bantulah baiki bumbung rumah saya sebelum ia betul-betul runtuh,” kata Chin kepada MalaysiaNow.


Agong, Permaisuri ucap selamat menyambut Deepavali

Yang di Pertuan Agong Sultan Abdullah Sultan Ahmad Shah dan Raja Permaisuri Agong Tunku Azizah Aminah Maimunah Iskandariah hari ini mengucapkan Selamat Menyambut Deepavali kepada semua masyarakat beragama Hindu di seluruh negara.Kedua-dua Seri Paduka Baginda menyampaikan ucapan tersebut menerusi satu hantaran di akaun Facebook Istana Negara, hari ini.“Semoga festival cahaya akan menerangi kehidupan anda dengan keamanan, kemakmuran, kesihatan dan kegembiraan,” menurut hantaran tersebut.


Vietnam tuntut kapal China beredar dari Zon Ekonomi Eksklusif

Vietnam menuduh kapal peninjau dan pengiring China melanggar kedaulatannya semalam. Negara itu juga menuntut Beijing supaya membawa kapal berkenaan beredar dari perairannya.
Vietnam dan China telah lama terlibat dalam pertikaian wilayah berhubung kawasan yang kaya dengan sumber tenaga semula jadi di Laut China Selatan.
Laut China Selatan merupakan, laluan air strategik yang menyumbang hasil sebanyak AS$3 trilion (kira-kira RM14 trilion) kepada sektor perdagangan setiap tahun.
"Vietnam menuntut China segera membawa kapal peninjau Xiang Yang Hong 10, kapal pengawal pantai China dan kapal nelayan beredar dari perairan Vietnam," kata jurucakap Kementerian Luar Vietnam Pham Thu Hang dalam satu kenyataan.
"Vietnam telah membuat hubungan dengan China beberapa kali dan melaksanakan langkah mengikut undang-undang antarabangsa dan perundangan Vietnam bagi menjamin hak dan kepentingan Vietnam yang sah," tambah kenyataan itu.
Reuters cuba menghubungi Kedutaan China di Hanoi untuk mendapatkan maklum balas namun tidak berjaya.
Minggu lalu Vietnam mengkritik tindakan terbaru kapal penyelidikan China di kawasan yang sama di Zon Ekonomi Eksklusif (EEZ) Asia Tenggara itu.
China telah mengatakan bahawa penyelidikan saintifik adalah aktiviti biasa di kawasan di bawah bidang kuasa China.
China mendakwa hampir keseluruhan Laut China Selatan adalah wilayahnya, berdasarkan maklumat daripada peta lama termasuk perairan yang terletak dalam EEZ Vietnam dan empat negara Asia Tenggara yang lain.
Hang juga berkata Vietnam menyeru masyarakat antarabangsa untuk menyertai usahanya dalam mengekalkan ketenteraman, keamanan dan keselamatan di Laut China Selatan serta menyumbang kepada pembangunan kepentingan bersama kedua-dua negara.


Rosmah mohon hakim Mahkamah Tinggi kes gubah wang haram tarik diri

Rosmah Mansor memohon supaya hakim Mahkamah Tinggi Mohamed Zaini Mazlan menarik diri daripada mendengar kes pengubahan wang haram (Amla) dan gagal mengisytiharkan pendapatan kepada Lembaga Hasil Dalam Negeri (LHDN) yang dihadapi isteri bekas Perdana Menteri Najib Razak itu.Rosmah, 69, yang memfailkan permohonan itu di Mahkamah Tinggi menerusi Tetuan Geethan Ram pada 2 November lalu, turut memohon perintah bahawa lanjutan daripada penarikan diri Zaini, kes itu akan ditetapkan di hadapan hakim Mahkamah Tinggi lain.Berdasarkan notis permohonan, Rosmah membuat permohonan itu atas alasan Zaini mendengar perbicaraan kes solar yang dihadapinya dan hakim berkenaan memutuskan bahawa kes prima facie telah terbukti dan beliau dikehendaki membela diri bagi kes tersebut yang perbicaraannya bersambung 8 Disember ini.Dakwa Rosmah, keterangan dan eksibit-eksibit telah dikemukakan di mahkamah dalam perbicaraan kes itu yang ia secara langsung atau tidak langsung boleh mempengaruhi Zaini sekiranya hakim berkenaan mendengar kes Amla tersebut.“Hak pemohon untuk mendapatkan suatu perbicaraan yang adil adalah dilindungi sebagai hak asasi di bawah Perlembagaan Persekutuan dan hak itu akan diprejudiskan secara teruk dan menjadi sia-sia sekiranya hakim berkenaan mendengar perbicaraan kes ini,” dakwa Rosmah dalam permohonan itu.Sementara itu, peguam Geethan Ram Vincent yang mewakili Rosmah ketika dihubungi berkata hari ini ditetapkan untuk pengurusan kes itu di hadapan timbalan pendaftar Catherine Nicholas.Rosmah berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada LHDN.Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim dari 1 Mei 2014 hingga 1 Mei 2018.Bagi pertuduhan pengubahan wang haram, Rosmah didakwa mengikut Seksyen 4(1)(a) Akta  Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.Pertuduhan mengelakkan cukai pula dibuat mengikut Seksyen 77(1) Akta Cukai Pendapatan 1967 yang menuntut Rosmah mengemukakan penyata pendapatan bagi tahun taksiran 2013 hingga 2017 kepada ketua pengarah hasil dalam negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama.


KKM sasar 70% kanak-kanak 5-12 tahun divaksin dalam tempoh 2 bulan

Khairy Jamaluddin hari ini berkata kementerian kesihatan (KKM) menyasarkan 70% kanak-kanak berusia lima hingga 12 tahun menerima dos pertama vaksin Pfizer dalam tempoh dua bulan program vaksinasi kanak-kanak.Menteri kesihatan itu berkata pihaknya akan membuka pendaftaran pada penghujung bulan ini bagi proses pendaftaran oleh ibu bapa.“Sistem tempahan janji temu melalui MySejahtera akan dibuka pada penghujung Januari 2022. Sebagai permulaan, ibu bapa boleh mula mendaftarkan anak-anak sebagai tanggungan mereka dalam aplikasi MySejahtera,” katanya pada satu sidang media di Kuala Lumpur hari ini.“Tempahan untuk vaksinasi kanak-kanak berumur lima hingga ke bawah 12 tahun akan dibuka secara berperingkat mulai 31 Januari 2022, bermula dengan ibu bapa yang tinggal di Lembah Klang.”Sehubungan itu, Khairy berkata pelaksanaan pemberian vaksin Covid-19 untuk kanak-kanak berusia 12 tahun ke bawah itu akan bermula Februari ini, sebaik sahaja vaksin Pfizer (kanak-kanak) tiba di Malaysia mulai pada 31 Januari.Menurutnya, keputusan itu adalah berdasarkan data, maklumat dan pandangan kumpulan kerja teknikal dan panel penulis Garis Panduan Klinikal Vaksinasi Covid-19 Kanak-Kanak.“Pelancaran program pemberian vaksinasi kanak-kanak berusia lima tahun hingga bawah 12 tahun akan diadakan pada 3 Februari ini di Hospital Tunku Azizah, Kuala Lumpur.” Pada November lalu, KKM mengumumkan vaksinasi kanak-kanak di bawah 12 tahun akan dimulakan pada tahun ini.KKM juga menjangka seramai 5.9 juta kanak-kanak akan divaksinasi melibatkan anggaran keperluan kuantiti sebanyak 11.8 juta dos.Pada 6 Januari, KKM mengumumkan kelulusan bersyarat imunisasi vaksin Pfizer Covid-19 kepada kanak-kanak berusia lima hingga 11 tahun.Keputusan tersebut dibuat selepas Mesyuarat Pihak Berkuasa Kawalan Dadah (PBKD) memutuskan vaksinasi 10mcg vaksin Comirnaty mempunyai kekuatan yang lebih rendah berbanding vaksin Comirnaty yang diberikan kepada individu berusia 12 tahun dan ke atas.Setakat ini, hanya Pfizer sahaja menjadi pemegang pendaftaran bagi vaksin Comirnaty yang akan diberikan kepada golongan tersebut.


270,000 kanak-kanak bawah 12 tahun dijangkiti Covid antara Julai dan Disember 2021

Seramai 270,000 kanak-kanak di bawah umur 12 tahun dijangkiti Covid-19 antara Julai dan Disember tahun lepas, kata Timbalan Menteri Kesihatan Dr Noor Azmi Ghazali.Beliau berkata, dalam tempoh sama, seramai 63 kanak-kanak di bawah umur 12 tahun telah meninggal dunia akibat Covid-19 manakala kajian daripada 14 hospital kerajaan di seluruh negara mendapati 174 kes sindrom keradangan berbilang sistem pada kanak-kanak (MISC) telah dikesan.“(Daripada jumlah itu) 56% atau 100 kes MISC berlaku pada kanak-kanak dalam lingkungan umur lima hingga 12 tahun dan empat peratus kematian…kanak-kanak boleh terjejas teruk (oleh Covid-19) dan kanak-kanak telah dibawa ke mana-mana.“Prosedur operasi standard (SOP) telah dilonggarkan, orang ramai melancong, berkelah atau ke pusat beli-belah dengan membawa anak-anak mereka dan kini anak-anak kembali ke sekolah (namun), semua orang telah divaksinasi kecuali kanak-kanak,” katanya ketika menjadi tetamu dalam program The Nation terbitan Bernama TV yang disiarkan hari ini.Dr Noor Azmi yang juga pengerusi Jawatankuasa Bertindak Imunisasi Covid-19 Kanak-kanak (CITF-C) berkata adalah penting untuk kanak-kanak diberi vaksin kerana mereka berisiko mendapat komplikasi akibat Covid-19 iaitu MISC yang menyebabkan keradangan dan komplikasi kepada pelbagai organ dan Covid-19 jangka panjang.PICKids yang bermula pada 3 Februari menyasarkan 3.6 juta kanak-kanak berumur lima hingga 11 untuk melindungi golongan itu daripada jangkitan Covid-19.Ia juga bertujuan memastikan risiko jangkitan di sekolah dapat dibendung sekali gus mengelakkan kluster dalam kalangan murid.Setakat semalam, seramai 206,748 atau 5.8% kanak-kanak berumur lima hingga 11 tahun di negara ini telah menerima dos pertama vaksin Covid-19.


Turkiye bakal dilanda gempa bumi kuat sekali lagi, kata saintis

Gempa bumi kuat baharu mungkin berlaku tidak lama lagi di kawasan pelabuhan Canakkale Turkiye di Laut Marmara susulan peningkatan aktiviti seismik di sana, kata ahli seismologi Turkiye Dogan Perincek kepada Agensi Berita Sputnik pada Khamis.
Pada Isnin, dua gempa bumi masing-masing bermagnitud 7.7 dan 7.6 magnitud melanda selatan Turkiye.
Presiden Turkiye Recep Tayyip Erdogan menyifatkan bencana itu sebagai gempa bumi paling kuat sejak 1939.
"Sejak 10 hari lepas, saya merekodkan peningkatan aktiviti seismik di Canakkale dari arah Laut Marmara. Saya terlibat dalam pemantauan harian dan analisis aktiviti seismik di negara ini menggunakan peta khas selama lebih 10 tahun. Tiga tahun dari sekarang, saya meramalkan gempa bumi di Canakkale," kata saintis itu.
Menurut anggaran Perincek, mungkin gempa berukuran antara tujuh skala Richter melanda sekali setiap 250 tahun dan gempa bumi terakhir di kawasan itu berlaku 287 tahun lalu.
"Masanya akan tiba, gegaran boleh bermula di sana pada bila-bila masa. Pemerhatian saya di Laut Marmara mengesahkan andaian ini," kata pakar seismologi itu.


Persepsi terhadap keadaan perniagaan lebih cerah pada suku kedua 2021

Peniaga lebih yakin pada suku tahun kedua 2021 dengan petunjuk keyakinan yang lebih baik iaitu -3.1% berbanding -11.3% yang dicatatkan pada suku tahun lalu, menurut Statistik Kecenderungan Perniagaan Suku Kedua 2021.Ketua Perangkawan Mohd Uzir Mahidin berkata statistik itu diperoleh berdasarkan hasil tinjauan yang telah dijalankan pada 10 Mac 2021 sehingga 26 April 2021 sebelum peningkatan kes Covid-19 yang membimbangkan di seluruh negara.“Persepsi peniaga pada ketika itu tidak mengambil kira pelaksanaan perintah kawalan pergerakan (PKP) 3.0 yang diperluaskan ke seluruh negara berkuat kuasa pada 12 Mei, 2021 dan juga pelaksanaan sekatan pergerakan penuh pada 1 Jun, 2021.“Sehubungan itu, jangkaan peniaga didorong kebanyakannya oleh situasi kes Covid-19 yang semakin perlahan pada ketika itu sejajar dengan Program Imunisasi Covid-19 Kebangsaan dan inisiatif yang dilaksanakan untuk merancakkan kembali ekonomi,” katanya dalam satu kenyataan yang dikeluarkan hari ini.Statistik Kecederungan Perniagaan bagi Suku Tahun Kedua 2021 yang diterbitkan pada hari ini, memaparkan jangkaan prestasi perniagaan bagi suku tahun dan enam bulan yang akan datang, ia berdasarkan tinjauan yang dijalankan pada setiap suku tahun.Mohd Uzir berkata semua sektor menjangkakan keadaan perniagaan yang lebih cerah untuk suku kedua 2021 sekiranya kesejahteraan ekonomi terkawal.Antaranya, sektor perdagangan borong dan runcit melonjak ke paras positif untuk pertama kalinya sejak suku ketiga 2019 dengan +5.6% pada suku kedua 2021 berbanding -11.8% pada suku pertama 2021.Petunjuk keyakinan bagi sektor industri dan perkhidmatan mencatat negatif yang lebih baik masing-masing dengan -1.5% dan -6.1% berbanding -4.4% dan -15.0% pada suku tahun terdahulu.“Pada masa yang sama, sektor pembinaan kekal sebagai sektor yang paling pesimis pada suku tahun rujukan dengan perspektif yang lebih baik iaitu -30.5% berbanding -51.2% pada suku tahun sebelumnya,” kata Mohd Uzir.Secara keseluruhan, persepsi perniagaan bagi April sehingga September, 2021, melonjak kepada trajektori positif dengan imbangan bersih +11.0% berbanding -4.6% yang direkodkan sebelumnya.Imbangan bersih bagi semua sektor kembali pulih yang mana sektor industri dan perdagangan borong dan runcit merupakan sektor yang paling optimistik dengan imbangan bersih +12.5% direkodkan bagi kedua-dua sektor berkenaan bagi tempoh enam bulan yang akan datang, katanya.


Kes harian lepasi 21,400 jangkitan, 73 lagi korban

21,483 kes baru Covid-19 direkodkan hari ini menjadikan jumlah keseluruhan sebanyak 4,032,435 kes.Sebanyak 32,561 pesakit turut dilaporkan sembuh, menjadikan jumlah keseluruhan kes sembuh sebanyak 3,745,229.Ketika ini 252,671 kes aktif direkodkan, dengan 244,262 atau 96.7% daripadanya sedang menjalani kuarantin kendiri.Dalam pada itu, 1,453 (0.6%) kes kini berada di pusat kuarantin sementara 6,617 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 339 kes dan 209 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.1% dengan kes Covid-19 merangkumi 38.3%.73 korban akibat wabak itu turut dilaporkan, termasuk 25 kes kematian sebelum tiba ke hospital.Ketika ini, kes keseluruhan kematian adalah sebanyak 34,535 orang.


Jangkitan baru catat 360 kes, 1 lagi terkorban

360 kes baru Covid-19 direkodkan semalam menjadikan jumlah keseluruhan sebanyak 5,027,457 kes.
Sebanyak 423 pesakit turut dilaporkan sembuh, menjadikan jumlah keseluruhan kes sembuh sebanyak 4,978,792.
Ketika ini, 11,807 kes aktif direkodkan di mana 11,197 atau 94.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 580 (4.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 30 kes dan 16 daripadanya memerlukan bantuan alat pernafasan.
Satu lagi kematian dicatatkan menjadikan keseluruhan korban akibat wabak itu sebanyak 36,857 orang.


Gempa bumi kuat landa Jawa Barat

Gempa bumi berukuran 6.1 pada skala Richter menggegarkan bandar Sukabumi di Jawa Barat pada Khamis, menurut Agensi Geofizik Indonesia (BMKG).
Gempa berlaku pada 7.50 pagi waktu tempatan dengan pusat gempa dilaporkan di 22km tenggara bandar pada kedalaman 104 km.
Gegaran turut dirasai di Jakarta Selatan iaitu kira-kira 92km dari pusat gempa.
Tiada amaran tsunami dikeluarkan dan kerosakan harta benda atau kecederaan dilaporkan setakat ini.